text:
Full e discusion di reforma fiscal, ta poni on hold. Tin di compronde y tin reunion pending cu minister Bermudez di esaki, no a wordo gescheduled. Cu esaki ta andando y ta haciendo e cambionan riba dje pa introduci’e den futuro. Den esaki lo bin e balansa cu a wordo priminti den pasado unda cu e gasto di haci negoshi lo baha y cu lo tin un balansa den esaki. Balansa den gasto di haci negoshi y loke bo ta haya a cambio. Tur esey ta riba mesa y ta bezig ta wordo discuti. ATIA mes no a sinta cu minister di finansas ultiom, pero ta wardando un reunion pa haya mas idea. Spera cu esey lo por bin si al fin y al cabo.
Presidente di ATIA, Michel Henriquez, aña pasa kere cu tabata asina leu y na fin door di a haya falta di balansa e no a wordo haci y no lo wak pakico e no por wordo haci prome cu fin di e aña aki, ya cu tabata tin full un aña extra pa por a traha riba dje. E tempo e ley y tur e calculacionnan mester por ta cla pa por introducie debidamente.
Henriquez a splica cu ATIA ta wordo informa pa gobierno riba cierto decisionnan, pero manera den e caso di salario minimo, ta un otro ehempel di esey, unda cu ta un decision contra di conseho y esey ta trece poco desconfiansa entre e miembronan y comercio en general, pasobra no ta sigui conseho y ta tuma e decision riba bo mes of sin consulta of tende otro bandanan.
Henriquez a splica cu pa cuminsa, nan ta drentando den e final prome kwartaal y hopi cos ta tentativo riba posibel reapertura di e refineria of e decision cu lo wordo tuma despues di esey y esey por trece toch algo positivo pa economia di Aruba, si e refineria por habri of e noticia por yega, ta sigur cu ta hopi comerciante lo cuminsa cu nan plannan pa sea haci inversion of algo y tambe un reapertura of redestinacion di e tereno ey, tambe lo haci cu toch lo tin un crecemento economico cu e peso riba comercio estableci awor aki, por ta por baha poco. E aña aki ta persibi un crecemento economico, turismo ta canando su caminda. E tin su retonan, pero en principio si compara cu e region, Aruba ta bon para y ta kere cu e aña aki lo por ta un miho aña cu esun anterior, vooral awo cu e refineria habri of haci algo otro cu e tereno. Ta para ta warda awo kico ta bay pasa, pero si desicionnan wordo tuma con cos lo bay dilanti, por wak crecemento den e pais, Henriquez a finalisa.
Full e discusion di reforma fiscal, ta poni on hold. Tin di compronde y tin reunion pending cu minister Bermudez di esaki, no a wordo gescheduled. Cu esaki ta andando y ta haciendo e cambionan riba dje pa introduci’e den futuro. Den esaki lo bin e balansa cu a wordo priminti den pasado unda cu e gasto di haci negoshi lo baha y cu lo tin un balansa den esaki. Balansa den gasto di haci negoshi y loke bo ta haya a cambio. Tur esey ta riba mesa y ta bezig ta wordo discuti. ATIA mes no a sinta cu minister di finansas ultiom, pero ta wardando un reunion pa haya mas idea. Spera cu esey lo por bin si al fin y al cabo.


c: text/html

text:
Dienst Technische Inspectie (DTI) ta den preparacion pa reapertura di turismo crucero cu ta inicia den luna di juni. Den cuadro di esaki a pone un fecha special pa tour operatornan por acudi cu e nan vehiculonan y haya keuring.
Manera ta conoci, algun tempo atras Minister di Turismo Dangui Oduber a anuncia cu den luna di juni Aruba ta bay cuminsa ricibi su prome barconan crucero cu ta sali di un homeport den Caribe mes, ya cu esnan di Merca no a haya aprobacion ainda pa cuminsa cu nan biahenan.
Debi na e situacion menciona, DTI, hunto cu su partnernan manera Departamento di Transporte Publico (DTP) , DIMP, DVG, y Taskforce, bou coordinacion di ATA cu ta encarga pa duna e seyo di aprobacion, ta haciendo e preparacionnan. Richella Dorothal, directora di DTI, a splica cu cu a habri un oportunidad pa operadornan di tour keur den forma masalmente riba diasabra, 22 di mei. Taxistanan ya caba a pasa den e proceso aki y ta cla.
Dorothal a recorda cu ya caba nan por cuminsa pasa na DTI pa haci un cita pa keur riba diasabra, 22 di mei. Riba e dia en cuestion mes no por acudi sin cita. DTI ta hopi druk y no tin cita prome cu juni.
Aworaki ta den proceso pa keurmento di autonan di huur y otro vehiculonan manera UTV y ATV. E ultimonan aki si mester haci adaptacion riba e auto, nan ta haya 30 dia haci e trabou y haya nan keur final.
El a mustra cu ta masha importante pa tur vehiculo ta den bon estado y cu e aprobacionnan pa subi caminda. DTI ta haci su controlnan tambe pa mira cu e vehiculonan aki a pasa e keuring na e departamento.

robotstxt: allowed

filter: keep


text:
Manera ta conoci, dr. Carlos Yagua-Fingal a yega edad di pensioen y ta pa e motibo aki mes su contract a yega su final. Vocero di AZV, Solange Tchong a splica nan ta bezig pa un reemplazo temporal, cu ta duna servicio na e pashentnan di e dokter.
Sinembargo ta bezig. Aworaki e organo ta den combersacion cu hospital. E idea ta p ayuda e pashentnan aki na entre otro e localidad di Huisartsenpost (HAP) na Hospital. HAP awor aki ta specialmente pa casonan cu mester di un dokter di cas pafo di e orarionan normal y poco urgente. E ora ey por acudi na HAP desde 6’or di atardi te cu 9’or di anochi.
Pero t’asina cu AZV ta den combersacion cu hospital, manera ya indica, pa por logra haya e localidad ey pa pone un reemplazo temporal (un dokter di cas) mas pronto posibel pa asina atende e pashentnan di dr. Carlos Yagua-Fingal.
Pa e pashentnan aki cu ta un cantidad di 1950 pashent, kier a informa nan cu e siman aki e intencion ta pa AZV saca detayadamente pa nan kende lo bay bira e dokter di cas cu lo reemplasa dr. Carlos Yagua-Fingal, kende a yega edad di pensioen y pa e motibo aki no tin contract cu AZV mas.
Lo por dura algun dia mas pa por concretisa e contract aki cu hospital y dokter di cas nobo cu kier pone como reemplaso di e dokter ya menciona.
Den e mesun rosea ta indica cu prome biaha ta den e situacion aki. Tin hopi mas idea pa loke ta dokternan di cas. Pero a wanta esakinan un rato pa asina regla tur otro cos bon.
Tambe tin e otro grupo di pashent cu ta cerca dr. Norma Yagua-Velazquez cu e siman aki por ricibi servicio cerca dje.
Pa nan tambe, dentro di poco, lo saca informacion kico lo bay bira, ya cu dr. Norma Yagua-Velazquez tambe a avisa cu e kier bay finalisa of para cu AZV.
Den su caso ta asina cu ta informa tur pashent cu nan si por keda haci uzo di e servicionan di dr. Yagua-Velazquez, contrario cu e pashentnan di dr. Carlos Yagua-Fingal.
AZV ta spera cu den e dianan aki e contract cu e dokter nobo lo ta concretisa. E ora ey lo saca e informacion aki pa publico.
Desde dia 5 di juli, esunnan cu tabata pashent di dr. Carlos Yagua-Fingal, si en caso mester di cuido medico, evalua bon si ta un cuido medico urgente y necesario pa por bay un dokter di cas, por haci uzo di e servicio di Huisartsenpost atardi 6’or cu ta na hospital, pa asina haya cuido te na momento cu AZV ta spera cu den transcurso di e siman, por duna den concreto kende ta bira e reemplaso oficial y temporal pa dr. Carlos Yagua-Fingal.
Tchong ta agrega cu AZV tin di comprende cu tin algun dokter cu tambe lo kier desea di stop, pero cu esaki ta den combersacion cu hospital.
Pero ta mucho trempan pa bisa esey. Por lo tanto e servicionan ta sigui di e dokternan di cas aki, te na momento cu tin confirmacion sigur, e ora ey AZV lo sali cu e informacion aki.
Tambe tin semper e custumber cu normalmente ta saca un carta pa e asegurado (pashent) pa inform’e cu den e caso aki, door cu no tin tur detaye cla, esaki mes ta e motibo pa cual no a manda ningun carta ainda pa e pashentnan aki.


text:
Un pa tur i tur pa un ! 😏🤝😅
Nos tur a yega di skucha e ekspreshon aki un bia. Pero kuantu bia nos a pone den praktika? Sin duda un amistat no ta trata apenas di loke nos ta haña òf di benefisio sino di loke nos ta duna na e personanan rondo di nos.
Den enkuentro Hòben di weekend pasa nos a siña di ta un apoyo pa nos amigunan, e mihon ehempel di ta inkondishonal ta Señor Hesus.
Partisipá ku nos e weekend aki den kualke di nos sentro hubeniel.
Si bo no sa unda nos ta keda, manda nos un mesahe i nos lo duna bo un direkshon.


text:
Locual ta mas importante den nos bida ta pa nos entrega nos curason na Dios, ora nos curazon ta pertenece na Dios, nos bida lo ta trankil, pasobra Dios ta doño di nos curason y ta Dios ta goberna nos bida, pesey bo bida lo florece, y hende lo puntra kico ta pasa cu bo, y nan lo nota e diferencia, cu bo ta propiedad di Dios, pesey tur momento bo ta contento y optimista.
Esun cu ta tene misericordia di un hende pober, ta fia Señor y E lo page bek pa su bon obra. ( Proverbionan 19:17).
Ora nos ta duna y bendiciona hende, nos no ta wak color ni rasa,tampoco religion, pasobra tur hende ta hende den bista di Dios. Dios no tin distincion di persona. Bo man drechi no tin mester di sa kico bo man robes ta haci, haci tur cos den boluntad di Dios y lo bo ta bendiciona.
Mas bo duna mas bo ricibi ( Lucas 6:38)
Cu mesun midi cu boso midi, lo wordo midi cune bek pa boso.
Cada biaha cu bo duna , declara cu bo ta bendiciona ( Deut 16:17)
Bo ta demostra cu bo ta husto ( Prov 21:26)
Bo ta obediente na e Evangelio ( 2 Corintionan 9:13)
Bo ta demostra cu bo ta stima Dios ( Juan 3:16)
Bo ta demostra cu bo ta confia Dios ( 1 Timoteo 6:17)
Dios ta haci bo generoso (2 Corintionan 9:10)
Bo ta ricibi recompensa di Dios ( Mateo 10:42).
Esun cu sembra scars lo cosecha scars tambe, y esun cu sembra generosamente lo cosecha generosamente tambe.
Laga cada un haci manera e a propone den su curazon,no contra su gusto of obliga,pasobra Dios ta stima esun cu ta duna cu alegria.(2 Corintionan 9:6+7).
Tin un beneficio eterno ora nos ta yuda hende den tur tipo di necesidad.
Señor ta bisa: Bin boso cu ta bendiciona di Mi Tata, hereda e reino cu ta prepara pa boso desde fundacion di mundo.
Pasobra Mi tabatin hamber y boso a duna Mi di come.
Mi tabatin sed y boso a duna Mi di bebe.
Mi tabata un stranhero y boso a duna Mi posada.
Mi tabata sunu y boso a bisti Mi.
Mi tabata malo y boso a bishita Mi.
Mi tabata den prison y boso a bini serca Mi.
E ora ey e hustonan lo conteste Señor ki dia nos a mira Bo cu hamber y nos a duna Bo di come.
Of cu sed y nos a duna Bo di bebe.
Y ki dia nos a mira bo como estranhero y nos a duna Bo posada.
Of sunu y nos a bisti Bo.
Of ki dia nos a mira Bo malo of den prison y a bin serca Bo?
Senor a contesta y bisa nan: Di berdad mi ta bisa boso, cu tur locual boso a haci pa un di esnan di mas chikito di e rumannan aki di Mi, ta pa mi boso a hacie. ( Mateo 25:34-40)
Cada biaha cu bo yuda bo prohimo, Dios ta corda riba bo, pasobra ora nos yuda otro nos ta cumpli cu e boluntad di Dios, pasobra Hesus a bisa es cu haci boluntad di Dios esey ta Mi ruman.
Y ora nos keda sin yuda un di e chikito nan ta contra Señor nos a hacie.
No tin nada mas grandi y bunita , ora nos pone tempu disponibel pa boluntariamente yuda hende.
Pasobra esey ta boluntad y agradable den bista di Dios.
Sinceremente, Pastor Marcel Balootje.


text:
Coronavirus
Coronavirus ta un grupo di vírus ku ta kausa malesa den bestia i parha. Den sernan humano e vírus ta kausa infekshonnan respiratorio ku tipikamente ta leve manera un grip komun, sinembargo vershonnan mas raro manera SARS, MERS i COVID-19 por ta mortal. Den otro especie e síntomanan ta varia: den galiña e vírus ta kausa malesa den e sistema pulmonario superior, mientras den baka i porko e ta okashona diarea.
Transmishon[editá | editá fuente]
Ta konsidera ku e transmishon di e coronavirus entre persona ta tuma lugá primordialmente dor di kontakto direkto ku gotanan chiki generá ora un persona nister of tosa. Ainda tin ku introdusi bakuna of remedi antiviral pa preveni of trata infekshonnan di coronavirus den sernan humano.


text:
-
Contact
- lionel_326@hotmail.com
Asin’aki a logra krea un bakuna pa Covid-19 den tempu rèkòrt!
E artíkulo aki ta pa iluminá mente di esnan ku ta poko konfundí, i ku tin sierto dudanan rondó di e bakuna di Pfizer pa Covid-19. Di ningun manera mi lo bai purba kambia pensamentu di esnan ku ta konvensí, ku gobièrnunan i personanan di poder a sinta huntu riba un fecha deskonosí, den un kamber luhoso di un hotel deskonosi, i krea un plan diabóliko den forma di un pandemia, pa afektá bida, salú, mente, pensamentu, libertat i privasidat di delaster un ser humano riba e mundu aki. Mi no tin forsa pa boso!
E sobrá hendenan ku ke sa kon bin a logra krea un bakuna asina lihé pa Covid-19, por sigui lesa.
Djabièrne ultimo, FDA (Food and Drug Administration) a aprobá e bakuna di Pfizer/BioNTech pa uzo di emergensia kontra di Covid-19. Asina Merka a bira e di tres pais, aparte di Inglatera i Canada, ku ta aprobá e bakuna aki, pa asina yuda kombatí un vírùs ku ya a kosta bida di 285 mil Merikano, i 1.5 mion hende rònt mundu. Ami, meskos ku ekspertonan, ta di akuerdo ku FDA a aprobá e bakuna muchu lihé. Pero esaki no ta pasó e bakuna no ta seif, sino simplemente pasó e konfiansa pa ku seguridat di e bakuna no tei. FDA por a yuda “restourá” e konfiansa, dor di a tuma su tempu promé ku a aprobá e bakuna. Pero dikon hopi hende no ta konfia e bakuna aki?
E duda rondó di bakunashon kontra di e vírùs aki, por parte ta pasó e bakuna a keda kreá den un tempu sumamente lihé. Hopi hende ta pensa ku si normalmente ta dura 10 pa 15 aña pa krea un bakuna, kon bin a logra krea esaki den apenas 1 aña?
E otro parti ta tur e informashonnan robes ku a bin ta sirkulá rondó di henter e pandemia aki. E úniko parti ku ami lo bai splika ta kon bin a logra krea un bakuna asina lihé. Si mi desviá tòg, ta ‘sin querer queriendo’!
Manera mi a indiká ariba, e aprobashon ta pa uzo di emergensia, pues pa e gruponan ku mas tin mester di dje. E palabra “emergensia” ya kaba mester duna bo un indikashon. Pero tin mas ku un motíbu.
Un bakuna ta un injekshon ku ta kontené partinan di un vírùs, ku ta bai siña bo kurpa kon e mester bringa infekshon dado kaso e hañ’e konfrontá ku e patógeno ei. Na momentu ku ta bai krea un bakuna, sientífikonan ta tene algun kos na kuenta:
1. Kon bo kurpa su resistensia ta reakshoná kontra e patógeno.
2. Kua ta e gruponan ku lo bai tin mester di e bakuna.
3. Kua ta e miho manera/teknología pa krea e bakuna ei.
Tin diferente tipo di bakuna, i e tipo di bakuna ta dikta kon lihé e por keda desaroyá, kon bon su efektividat ta, i tambe kuantu dósis di dje lo bo tin mester. Tin bakuna por ehèmpel, ku ta kontené un vírùs debilitá (‘live attenuated vaccines’). E tipo di bakunannan aki ta hopi efektívo, i ta sòru pa bo kurpa haña resistensia duradero kontra di un vírùs. Otro bakunanan ta kontené partinan morto di un vírùs (inactivated vaccines), pero ku tòg ta lanta resistensia di bo kurpa kontra di e vírùs. E bakunanan aki no ta asina fuerte manera esun ku mi a menshoná, i ta pesei mester di mas ku un dósis pa krea resistensia duradero. Sinembargo, un di e retonan pa krea un bakuna ta keda e parti di logra un formula ku ta lanta resistensia di e kurpa, i ku ta seif pa kurpa di hende. Mas konosementu bo tin di e vírùs, mas lihé por logra krea esaki.
Pa e pandemia aki, e kompanianan Pfizer i Moderna, a uza un teknologia nobo pa krea un bakuna. E bakuna aki ta kreá, uzando e teknologia di mRNA (messenger RNA), kual básikamente ta kontené un mRNA sintétiko, similar ku esun ku e vírùs ta uza pa krea su proteinanan infeksioso, na momentu ku e pega na un sèl den bo kurpa. E mRNA den e bakuna básikamente ta “gaña” sèlnan di bo kurpa, ku ta e vírùs ta den bo kurpa, i pa asina start e proseso defensivo kontra di e vírùs. (E teknologia aki ta nobo den bakuna, pero e ta eksistí pa sigur un 10 aña kaba, i a konosé hopi progreso den e ultimo añanan.) E bakuna aki por keda kreá hopi mas lihé ku otro bakunanan i tambe ta kosta menos sèn pa krea.
Pero na momentu ku bo tin un formula efektívo, bo tin djis e fundeshi kla. Sientífikonan no por djis bisa ku un bakuna ta seif pa kurpa di hende. Nan tin ku prueba esei. Esaki ta e otro parti den kreashon di un bakuna, ku ta tuma hopi tempu. Na momentu ku someté e bakuna pa aprobashon, mester entregá tur kos ku ta prueba ku bo bakuna ta seif pa salú di hende. Esaki ta enserá investigashon den algun fase.
E fase pre-klíniko i klíniko.
E fase pre-klíniko ta sosodé den laboratorio, kaminda ta tèst e bakuna riba sèlnan humano i den animal pa wak si e bakuna ta funshoná (ta lanta resistensia), i ku si e ta kousa daño òf nò. Si tur kos ta mustra bon, ta bai tèst e bakuna klínikamente.
E investigashon klíniko tambe ta sosodé den algun fase. Den e promé fase, ta bai tèst e bakuna den algun desena di personanan boluntario. Den e di dos fase, den algun shen persona boluntario. Den e fase aki tambe ta wak kuantu dósis ta nesesario. Den e di tres fase ta tèst e bakuna den miles di personanan boluntario. Mitar di e grupo ta haña un bakuna real, i e otro mitar (control group) ta risibí un plasebo (un injekshon falsu, pero niun di e boluntarionan no sa si nan a risibí esun real òf esun nèp). Den e fase aki ta bai wak efektonan sekundario riba termino kòrtiku, i ku si realmente e grupo ku a risibí e bakuna real, ta miho protegé kontra di e vírùs. (Pa tèst un bakuna pa efektonan sekundario riba termino largu, mester keda monitoriá e boluntarionan pa un periodo basta largu. No tin otro forma pa sa esei.)
Despues di esaki, ta bai buska aprobashon di e bakuna. Si e keda aprobá, ta bai produsi esaki na kantidat, i despues pa e keda distribuí. Esaki ta henter e proseso pa kreashon di un bakuna, ku nòrmalmente ta tuma un dekada òf mas.
Sinembargo, mi ta supone ku bo ta komprondé, ku un pandemia ta pone sierto preshon, i ku ta adapta algun kos pa aselerá e proseso aki. E motíbunan ku a logra krea un bakuna asina lihé, aparte di e teknologia nobo ku a keda uzá, ta entre otro:
1) Pre-konosimentu
SARS-CoV2 por ta nobo, pero e famia di Coronavírùs no. E suerte ku nos tin ku e vírùs aki, ta ku e tin algun similaridat na e vírùsnan SARS-CoV (2003) i MERS-CoV (2012), kual ya tabata tin hopi investigashon hasí riba nan. Sientífikonan tabata tin un idea kaba kon un bakuna kontra SARS-CoV2 lo mester ta, pues no mester a inventa e wil kompletamente di nobo. Anto for di Yanüari, ora ku e vírùs tabata plamando na Wuhan, Chinesnan a publiká e informashon genétiko (gene sequencing data) riba virological.org. Pues for di akinan kaba, ekspertonan por a kuminsá studia e vírùs pa saka afó di unda el a bin, kon laboratorionan por tèst pa detekt’é, i kon e vírùs ta komportá. Tur esakinan a yuda aselerá kreashon di e bakuna.
Loke ta yuda, ta ku e vírùs Covid-19 ta lanta resistensia den kurpa di hende. Kontrali na vírùsnan manera HIV, esei no ta e kaso serka mayoria di hende. Esaki ta hasi kreashon di bakuna kontra Covid-19, hopi mas fásil, i ta e motíbu ku ainda no tin bakuna kontra AIDS.
2) Emergensia
Dor ku ta trata aki di un vírùs respiratorio ku a sòru pa un pandemia, a hasi partinan di e investigashonnan klíniko mas rápido. Pa yuda gana tempu, e promé dos fasenan di investigashon klíniko, a keda hasí pareu. E di tres fase, a sosodé riba su kurpa.
3) Finansiamentu
Kontrali na loke “komplotgekkies” sa bisa, farmasianan no ta asina loko pa krea bakuna. E kreashon, produkshon i distrbuishon di bakuna ta kosta masha hopi plaka. Sèn ku hopi bia, nan no ta haña bèk, presis pasó ta tuma muchu tempu pa krea un bakuna. Hopi bia ora e bakuna ta kla, ya e epidemia a disparsé, òf a keda kontrolá ku medidanan preventivo.
E pandemia aki a sòru pa un krisis ekonómiko rònt mundu, pues hopi pais, i e hendenan ku plaka, ta poko mas inkliná pa yuda finansiá e kreashon di un bakuna. Rònt mundu tabatin por lo menos 180 bakuna den kreashon. Hopi di nan a keda finansiá, sin ku tabatin resultado di nan efektividat.
Akinan nos ta yega na e nomber Bill Gates. E mener aki, a bin ta involukrá su mes pa diferente aña kaba den salubridat mundial, i atraves di su fundashon, a hinka biones di dòler den salubridat general. Esaki ta un dje motíbunan ku e no ta e persona mas riku na mundu mas. (Ainda e tin hopi sèn si.) E mener aki a bin ta biaha rònt mundu, konvensiendo e rikunan pa hinka mas i mas sèn den salubridat general, i asina el a logra haña entre otro Jeff Bezos i Jack Ma, pa yuda finansiá diferente bakuna, promé ku nan efektividat tabata konosí.
Ta bèrdat ku tur e hendenan aki a solamente bira mas riku durante e pandemia aki, pero esei no ta nifiká ku ta nan a orkestrá e pandemia. E ta nifiká ku ABO a yuda hasi nan mas riku. Bo no ta kere? Bisa mi kuantu bia den 2020 aki, bo a kumpra un buki serka mi? SERO, òf nò? Awó bisa mi si den 2020 bo a kumpra un produkto riba Amazon (Jeff Bezos), AliExpress (Jack Ma) òf un kòmpiuter ku Microsoft Windows (Bill Gates) ariba? Mi sa ku bo ta mas interesá den loke nan tin di ofresé, pero ta djis pa bo sa. Anto ami no ta ni eksigí ku bo tin ku lesa mi bukinan. Bo por djis kumpranan, i despues lubidá riba nan, meskos ku bo ta kumpra paña, kèts òf sapatu, i nunka mas uza nan. Ami n’ ta rabia.
Bill Gates tin algun aña kaba ta finansiando bakunanan kontra diferente vírùs, entre otro Malaria i Influenza. Sinembargo, akusashonnan falsu a tres’é dilanti komo e persona ku lo a orkestrá henter e pandemia aki. E motibunan di e akusashon aki ta —aparte ku el a hinka sèn den por lo menos shete bakuna— pa e echo ku el a finansiá un estudio di instituto di teknologia di Massachusetts (MIT), pa mira riba e posibildat pa krea historia di bakunashon uzando ‘nanocrystals’. Esaki a bira base pa hende pint’é komo e diabel ku a krea e vírùs, i/òf e persona ku ke hinka chep den kurpa di hende, pa por vigilá, kontrolá i mina nan privasidat, pa medio di un bakuna. Akinan hopi hende a spanta, pasó segun nan, ku e chep ei, nan pareha lo por vigilá i spioná nan tur bia ku nan ta serka e baisait. Bo mes sa, baimentu di ‘Moonlight’ por bira peligroso asina.
E motíbu tras di henter e estudio di ‘nanocrytals’ ei, pa ami ta komprendibel (e no ta pa mundu kompletu), i meskos ku Gates, mi ta hañ’é un tremendo idea. Bo por mir’e komo un tatuahe modèrno, pero enbes di uza ‘tattoo dye’ djis pa hasi bunita, ta uza ‘quantum dots’ ku ta kontené historia di bakunashon di un persona. Kuantu hende bo konosé awendia (ku eksepshon di ami), ku no tin a ni un tatuahe riba nan kueru? Hopi tiki tòg? Tur hende awendia ta kana ku kueru tur na prek, ku informashon di nan fecha di nasementu, nòmber di tur nan freinan èts. E idea di ‘nanocrystals’, no ta masha leu. Solamente ku e lo no ta pa dòrna kueru di hende—pasó e lo no ta visibel pa wowo di hende—sino pa prevení infekshon di malesanan ku aktualmente ta matando miones di hende tur aña.
Mi tabata bezig ku un e-book na Papiamentu ku ta splika e motíbunan ku hende ta bini i kere den e teoria di konspirashonnan ku a lanta kabes último tempunan aki, pero aparte ku aktualmente mi no tin spèlchèk mas, lamentablemente mi no ta asina motivá pa kab’é. Aparte ku loke mi ta hasi ta kosta ami HOPI tempu i sèn, mi ta haña sumamente lamentabel kon hende ta asina inkliná pa plama kosnan falsu i negativo. Ta hopi difísil pa konvensé hende di lo kontrario, fo’i loke e mes tin gana di kere. Ta parse ku hende tin mas nesesidat di sinti òf kere ku nan bida i bienestar ta konstantemente na peliger, ku mundu kompletu ke konspirá kontra di nan, ku nan si no ta na soño manera otro hende, ku nan si no ta kai pa mentiranan di e gruponan di poder ku ke kontrolá òf venenánan, i ora nan plama nan teorianan, nan ta trese hopi pániko, miedu i angustia den otro hende. Pio ainda, e ta pone ku hendenan ta rebeldiá kontra medidanan di prevenshon ku tei pa protegé salubridat general.
Pasó, aparte ku tur e teorianan di komplot ta hopi konfuso, kon abo lo sinti, i kiko bo tin ku hasi, dado kaso tabata berdat ku ta hende a krea e vírùs den laboratorio, pa sea bende bakuna i traha sen? Òf ku e vírùs ta un mentira, i ku ta 5G ta loke ta hasi hende malu? Òf ku e no ta un vírùs respiratorio, pero ku ta uza e teknologia di 5G pa plama e vírùs? Ku e sifranan di hendenan ku a fayesé i keda hospitalisá, ta eksagerashon pa gobièrnunan (rònt mundu) bini ku medidanan pa krea pániko, kontrolá bo bida i kita bo privasidat? (un supuesto New World Order). Ku bistimentu di tapaboka ta hasi hende mas malu ku e vírùs mes, i a hasi esakinan obligatorio, pa sea bende mas tapaboka òf suak kurpa di hende? Ku bakunashon ta venenu ku nan ta uzá pa mata hende òf hasi hende malu, pa asina farmasianan por traha mas sèn òf bende mas remedi? Kiko tur e teorianan aki ta yuda mundu kune?
E loke ami ke hasi ta mustra bo ku hopi di e kosnan ku abo a bin ta tende, no tin evidensia), ta malinformashon, manipulashon di informashon, i hopi di nan ta asta kompletamente falsu. (Un video riba Youtube, no ta evidensia, i hopi di nan ta kontené informashon robes.)
Bayendo bèk riba e tema, esakinan ta e motíbunan ku a logra kaba ku un bakuna den tempu rèkòrt. Realidat ta si, ku mester hasi investigashon (riba tur bakuna) ku si e ta seif riba termino largu tambe. Bo mes por komprondé ku mei mei di un pandemia, esaki no ta faktibel ni deseabel pa hasié un eksigensia pa e gana konfiansa di hende. Pero tin diferente akusashon ku bakunanan ta kousa entre otro outismo i diabetes tipo 2 den hende. Un di e trabounan di sientíkonan ta pa prueba òf desaprobá tipo di teorianan aki. Anto te ainda, tur e teoria/sospecho/akusashonnan aki a keda formalmente rechasá.
No ta nifiká ku bakunanan no tin efektonan sekundario. Tiki ta e hendenan no ta sinti sintoma, na momentu ku nan kurpa ta kreando defensa kontra di un patógeno. Ta pesei hende ta kere ku bakunashon ta hasi nan “malu”. Pero bo no por spera ku un bakunashon lo ta sin sintoma. Den mayoria kaso, e lo tin efektonan sekundario leve. Efektonan sekundario serio ku ta eksistí, ta minimal, i ta sosodé den un parti hopi chikí (usualmente menos ku 1% di hende). Por lo general, bakunannan ta seif. Semper lo tin hendenan ku no ta rekomendabel pa tuma bakuna, por ehèmpel personanan ku tin resistensia debil. Si bo kurpa su resistensia ta funshona bon, lo no tin niun problema pa bo tuma un bakuna ku a keda aprobá!
Mester bisa ku, maske a krea i aprobá un bakuna, ainda mester keda mantené distansia, bisti tapaboka i sigui kumpli ku medidanan ku outoridatnan a pone. Un bakuna ta yuda pa e vírùs no hasi bo malu, òf forma peliger pa bo bida, i bida di esnan den e gruponan di riesgo. E no ta prevení bo di drenta den kontakto ku e vírùs, i dado kaso esei pasa, no tin evidensia ku bo no por kontagiá otro hende ku e vírùs. Te ainda, no tin sufisiente bakuna pa TUR hende haña pareu, i distribuishon di e bakuna di Pfizer ta un reto, ya komo e mester keda wardá den un temperatura di -70 grado Celsius. (E bakuna di Moderna posiblemente lo keda aprobá pronto, i e lo ta mas fásil pa distribuí, ya komo e no mester keda wardá den temperaturanan asina friu.) Pues e echo ku tin un bakuna, no ta nifika final di e pandemia. Aña nobo, ainda lo habri nos den pandemia, i esaki posibemente lo bai dura basta un par di luna.
Pues, sigui kuida bo mes, i hendenan rondó di bo. Bisti tapaboka (mondkapje) i keda atherí bo mes na e ‘normal nobo’.
Danki pa a lesa mi spich. Anto si bo a sinti mi falta, tur mi bukinan ta ‘online’ ku bo por kumpra i lesa kada bes ku bo mente pasa riba mi. (Kisas Mensing’s Caminada tambe tin.) E mensahe ku b’a manda pa mi, bisando mi ku mi ta hasi falta no ta yuda mi ku un dònder. Kumpra mi bukinan, lag’i nèk.
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]


text:
Kralendijk – Ta temporalmente prohibí pa importá wòrs, belèg i otro produktonan di karni for di Repúblika Dominikana(Santo Domingo). Entidat Públiko Boneiru a tuma e desishon akí pasobra nan a topa ku malesa afrikano di porko na Repúblika Dominikana.
Kantidat chikitu di produkto di karni manera belèg tampoko no por drenta nos isla. Duana ta bai pone èkstra atenshon riba esaki na aeropuerto. E funshonarionan di kùr di Departamento Veterinario Boneiru tambe ta bai supervisá esaki den kaso di importashon di (produkto di) karni via laman.
Malesa afrikano di porko ta sumamente kontagioso i peligroso pa prinsipalmente porko. Departamento Veterinario Boneiru ke prevení ku ta bini un brote di e malesa bou di porkonan na Boneiru.
Kontagio por tuma lugá pa medio di kontakto direkto entre e porkonan i mediante komementu di karni òf produkto di karni kontagiá. E malesa por plama tambe via artefaktonan kontagiá, manera sapatu, paña di bisti, vehíkulo, kuchú òf kuminda di bestia. Por lo demas malesa afrikano di porko no ta kontagioso pa hende.


text:
Den e ultimo dia y simannan aki por a nota atekenan feros di algun persona contra Prome Minister Evelyn Wever-Croes y famia, especialmente su yiunan. Prome Minister a expresa cu e ta obliga di reacciona mirando cu e atakenan di personanan aki no ta stop pero ta bira cada dia pio.
“Mi tin cu para keto especialmente na e dos perdiodistanan cu tur dia ta saca nan gal contra mi na radio. Nan ta ataca mi y nan ta ofende mi na formanan hopi baho. E mas tristo ta cu nan ta ataca mi famia tambe”, Prome Minister a duna di conoce.
Prome Minister ta enfatisa cu e atakenan aki ta falso y tur e acusacionnan aki ta mentira. Un acusacion contra Prome Minister y famia ta di tin un organisacion criminal y ilegal na su cas, bendiendo cosnan ilicito. “Esaki no ta berdad. Na mi cas ami ni mi yiunan tin ningun organisacion ni negoshi, ni legal y sigur no ilegal”.
E periodistanan aki ta acusa yiunan di Prome Minister di haci uzo di VIP room di airport ora nan biaha y asina keda sin paga invoerrechten. “Sigur esaki tampoco ta berdad. Mi yiunan ta drenta mescos cu tur hende via entrada principal y ta sali via douane via salida principal y ta pasa den tur control”, Prome Minister a duna di conoce.
“Nan ta acusa mi mayornan di casi 80 aña di a emplea un persona ilegal, cual no ta berdad at all. Nan a acusa mi di a mete den husticia pa protege mi yiu. Cual tampoco ta berdad. Semper mi a bisa cu cada ken cu haci algo mester sinta riba su blaar. Y den husticia ami no por y mi no a mete nunca. Nos tin un procurador general encarga cu investigacionnan, y nan ta haci nan trabou totalmente independiente di Gobierno”.
Prome Minister ta afirma cu ningun di e acusacionnan aki ta berdad, tur ta mentira y nan no por presenta ningun prueba pasobra nan no tin ningun prueba.
“Pasobra keremi, si nan tabata tin prueba, nan por a entrega keho contra mi. Pero nan no a haci’e. Ami si a entrega keho contra tur esnan cu ta lansa acusacionnan falso contra mi. Nan a instiga contra nos famia, pasobra mi yiu ta bay casa. Mescos cu miles di mama y tata di famia na Aruba, momento cu un yiu ta bay casa ta un momento di hopi felicidad pa e famia. Pakico nan kier purba kita nos paz na e momentonan ey, mi no ta compronde, pero nos a dicidi cu nan lo no logra”.
Prome Minister a duna di conoce cu asina tin hopi mas ehempel con negativismo di algun hende ta dirigi fuertemente riba dje e dianan y temponan aki.
“Pero ami a dicidi cu e negativismo ey lo no afecta mi. E ta NAN problema si nan ta negativo, no di mi. Loke mi ta lamenta, ta cu nan no ta ataca ami so. Nan ta ataca mi famia y den e caso aki, mi yiunan. Esaki ami no solamente ta lamenta, sino mi ta haye hopi cobarde tambe. Pasobra e politico aki ta ami, y si bo kier debati cu mi riba cualkier topico, semper mi ta dispuesto. Contal cu ta berdad, pasobra sino, ta shisheria, y mi no por perde tempo cu shisheria. Mi tin cu goberna nos pais.
En general, mi ta lamenta e negativismo cu nan ta purba inculca. Ora bo ta negativo, bo ta mira problema y reto so. Ora bo ta positivo, bo ta mira solucion y oportunidad.
P’esey ami ta scoge pa ta positivo, pa no worry mi cabes cu negativismo.
Kehonan a wordo entrega na autoridadnan, y mi ta confia autoridadnan den nan trabou, y por lo demas, mi ta laga nan pa Dios. Y mi ta concentra tur mi energia y esfuerso den goberna e pais aki y dedica mi na mi hogar y mi famia. Mi ta kere cu mi tambe tin derecho riba dje.
E motibo di e reaccion aki ta pa sigura tur ciudadano di nos pais, cu tur loke nan ta ataca y cuestiona mi di dje, ta falso. Pa mi, integridad y bon gobernacion semper lo ta mi compas. Mi a baha gobierno pa motibo di kiebro di integridad. Ta algo cu mi no ta haci wega cu ne.


text: WILLEMSTAD – Federashon di Softbol Korsou ta hopi kontentu i orgujoso pa motibu ku Starosa Angels a wordu skohe komo organisashon di aña i Sr. Evan Balentina a wordu skohe komo dirigente tekniko di aña komo e tekniko ku a logra triple kampion den softbol di Korsou. Pabien ta bai pa henter e ekipo di Starosa Angels ku tur su miembronan i tambe Sr. Evan Balentina di parti direktiva di Federashon di softbol di Korsou. Nos ta kontentu ku pa di 2 aña konsukutivo softbol ta saka kara durante di e anochi di premiashon organisa pa Federashon olimpiko Korsou. De paso nos direktiva ta felisita Julise Koffi i tambe Anais Piar pa e echo ku nan a wordu nomina komo deportistanan di aña.


text:
EAGLE BEACH – Housekeeping Week a wordo agrega den e agenda celebratorio anual na e di dos siman di September, pa asina duna staff y gerencia un oportunidad pa gradici tur esnan den housekeeping pa nan esfuersonan den mantene tur cos limpi y netjes den e resort, pa e guestnan interno y externo.
Na mayoria di resort na Aruba e siman ta wordo celebra cu gran fanfaria, specialmente na La Cabana Beach Resort & Casino, na unda cu henter un siman ta wordo dedica na e heroenan tras di cortina di e departamento. E siman ta yena cu un serie di entretenimento y eventonan bunita.
E aña aki, Housekeeping Week a inicia cu palabranan caluroso di aprecio for di e Executive Committee y team di maneho, durante un delicioso desayuno, cual a wordo disfruta pa tur miembro di e departamento. E siguiente dia a inclui un mainta relahante den conference room, un desayuno chikito hunto cu un charla pa Belquis Moreu, enfocando riba inteligencia emocional.
E charla a conclui cu algun ehercisio di meditacion y rosea. Den e siguiente dianan, e Housekeeping Team a canta Karaoke, nan a eligi un King & Queen, nan a wordo premia tambe y hunto a bay disfruta riba Red Sail Sports Sunset Cruise. Un atardi cu premionan a finalisa e festividadnan cu coronacion di Supervisor of the Year, Yolanda Caraballo, Housemen of the Year, Eric Tromp, y Room Attendant of The Year, Micherlande Prophete.
Ganadonan a wordo selecta pa Housekeeping Management Team, basa riba e balornan di e resort, specialmente pasion y consistencia, cual e tres ganadonan a representa hopi bon. Bingo cu hopi premio, sigui pa hemchinan di aprecio y reconocemento, a hiba e celebracion na un final hopi emocionante.
ORANJESTAD - Aruba Lions Club ta conoce e an?a aki su rifa di auto cu ta consisti di 5 premio hopi atractivo manera, un auto electrico pa mucha, un step electrico, un bicicleta electrico, un scooter electrico y cu e promer premio un auto electrico di famia marca “Changan”.
ORANJESTAD - Diaranson ultimo a tuma lugar na "On The Rocks Café" , e lansamento di e tercer video clip di e banda Honeypot pa aña 2022, cu nan cancion nobo titula "Still Alive". E cancion aki a wordo graba na Aruba mes den diferente studionan manera Sunnyray Studio, Kurt Labadie y na Tisspro Studio serca Hubert Thiel, cu tabata encarga cu e mescla final. Produccion di e videoclip, tabata den man di Dani Cruz y Marlon Dubero. Pa 2023 e banda lo bay release nan di 5 studio album. Pa wak e video clip, click AKI.
ORANJESTAD - Awendia empleadonan no sa keda traha hopi aña pa e mesun compania. Nan ta duna e miho di nan pa algun tempo y despues ta fada y ta busca un otro “challenge” den nan carera. Wendell Bennett a busca e mesun “challenge” aki den e mesun compania, MetaCorp, durante no menos di 50 aña largo. Manera e mes ta bisa 50 aña ta nifica hopi sacrificio, trabao duro, lealtad y perseverancia. Pa Bennett ta manera ayera, el a conta.
ORANJESTAD - Retonan di salud mental no necesariamente ta refleha den cara di e persona. Asina un cantante y productor musical conoci a inspira hopi trahado den sector HORECA e siman aki. Siendo un persona cu a atende cu problema di salud mental, el a splica con den practica ta balansa su trabou y e reto cu e ta biba cu ne. Mayoria hende no sa mes, pasobra ta necesario pa bo ta contento cu bo mes, den caso bo kier sirbi of entretene un otro.
ORANJESTAD - Diasabra anochi CMB a tene su “Block Party for Charity” cu tabata un celebracion hunto cu comunidad di Aruba en conexion cu 60 aniversario di e banco. Den un record di menos di 2 ora a bende e maximo di 600 ticket (Afl. 15.00 cada uno) di cual e banco a match cada contribucion di e publico florin pa florin pa un total di Afl. 18,000.00. Asina mes gerencia di e banco Sres. Paul DeWolfe y Roberto Dijkhoff a rond af e suma final na e bunita montante di Afl. 25,000.00 cu lo bai completo pa Fundacion Contra Violencia Relacional (FCVR).
ORANJESTAD - Women’s Club of Aruba (WCA) a ser funda 88 aña pasa, dia 17 di september 1934. Sra. Lucy Smith, casa di Sr. Lloyd G. Smith, presidente di Refineria di Lago a organisa e prome reunion na Club di Lago den Colony. Na e reunion aki tabatin 150 hende muhe presente.


text:
Departamento di Pesca
Si nos analisa e historia y custumber di piscamento y e influencia cu esaki tabatin y tin ainda na Aruba, nos ta yega na conclusion cu piscamento ta forma parti integral di Aruba su cultura.
Piscamento ta e di dos ofishi mas biew na mundo, cual ta conta pa Aruba tambe, esaki a wordo demostra dor di excavacionan cu a wordo haci full rond di Aruba. Na momento cu colonialistanan Europeo a pone pia riba Aruba pa prome biaha, nan a nota cu parti grandi di e alimentonan tabata proven di lama.
E herencia cultural di piscamento ta fuerte den e character di e Arubianonan, cual por wordo mira na e hecho cu lugarnan di pisca, sitionan pa subi, baha y sconde boto durante mal tempo a keda hopi consistente durante e siglonan.
Desde inicio DLVV a pone infasis riba e necesidad pa hisa e aspecto di concientisacion di seguridad riba lama. Regularmente DLVV y Centro di Pesca Hadicurari ta duna charlanan tocante e seguridad riba lama y ta encurasha piscadornan pa prepara nan mes pa cualkier eventualidad.
Un di e puntonan cu DLVV ta pone hopi infasis riba dje ta pa tur e piscador percura cu un hende na tera sa di nan paradero y orario di regresa tera, esaki lo haci un mission di Search and Rescue hopi mas facil y cu posibel resultadonan positive.
Peskeria tin un balor grandi pa Aruba, y pa tal motibo DLVV tin como meta pa guia esaki den un direccion sostenibel.


text:
Arabia Saudita
E Reino di Saudi Arabia (Arabe: المملكة العربية السعودية), komunmente konosi komo Arabia Saudita ta e pais árabe mas grandi di e Medio Oriente. E ta grens ku Hordania i Irak na e parti nort i nort-ost, Kuwait, Qatar anto e Ermiratonan Arabe Uni na parti ost, Oman na parti suitost, anto Yemen na parti sur. E tambe ta konekta ku Bahrein dor di brug. E Golfo Perziko ta keda na parti norto-ost anto e Laman Korá na parti west. E tin un poblashon estimá di 30 mion, anto ta aproksimadamente 2,149,690 kilometro kuadrado grandi. E Reino tin biaha ta yamá e "Pais di e Dos Moskenan Sagrando" referiendo na Mekka i Medina, e dos lugana sagrado den Islam.


text:
Platón
Platón (ca. 427-347 a. K.) tabata un filósofo griego. Ela nase na Atenas of Egina, Grecia i tabata un studiante di e filósofo Sócrates i maestro di Aristóteles. E ta e fundadó di e Akademia di Atenas, e promé instituto di edukashon avansa den Oksidente. E ta miho konosi pa su diálogonan, di kual e diálogo E Repúblika ta un di esunnan mas influensial.
BiografiaEditá
Platón a nase den un famia prominente, ku tabata involví den e politika di Atenas. Su tata tabata Ariston i su mama tabata Perictione. Platón su famia tabata desea pa Platón drenta den politika. Despues di mira e korupshon ku tabata tumando luga den e mundu politiko di Atenas i despues di e ehekushon di su maestro, Socrates, na man di e gobiernu di Atenas, Platón a optá pa dedika su bida na filosofía i a bira un di e filosofonan mas renombra di antiguo Grecia.
FilosofiaEditá
Platón su ideanan tabata influenciá dor di Sócrates. Sócrates no a skibi mayoria di su ideanan, i komo resultado e mundu su konosimientu di Sócrates su filosfia ta bin pa gran parti di Platón. Esaki na mesun tempu ta hasi'e difisil pa verifika kua ideanan ta pertenesé orignalmente na Platón i kua na Sócrates.
Teoría di FormananEditá
Den su diálogonan, mas notabelmente E Repúblika, Platón ta argumentá ku e mundu fisiko no ta real pasombra e ta basá riba, loke Platón ta yama, Formanan of Ideanan. Segun Platón, e formanan aki ta e blueprint (disenyo) of forma original di kada objekto i pa e motibu aki fuente di tur kos visibel den nos mundu material.
DiálogonanEditá
Varios diálogo a wòrdu atribuí na Platón, pero di un kantidat di nan to wòrdu duda ku Platón ta e autor legítimo. E diálogonan generalmente asepta komo obra di Platón ta: Apología di Sócrates, Critón, Fedón, E Repúblika, Timeo, Critias, Sofísta, Politikó, Eutifrón, Lèynan, Parmenídes, Felibo, Simposium (e bankèt), Fedro, Ion, Lisis, Menéxeno, Cármides, Laques, Hipias menor, Eutidemo, Protágoras, Gorgias i Menón.
Otro diálogonan ku no por wòrdu konfirma komo obra di Platón ta: Hipias mayor i Alcibíades I.
Diálogonan ku originalmente a wòrdu skirbi bou di Platon su nomber pero ku ta konosí ku ta obra di otro personanan ta: Ereksias, Minos, Alkion, Alcibíades II i Epínomis.


text:
Riba 24 september 2022 e Facultad di Ley di Universidad di Aruba lo habri su portanan di e Tienda di Ley. E prome citanan lo bay tuma lugar e mesun dia aki di 9 am pa 11am.
Kico e Tienda di Ley ta haci ?
E Tienda di Ley lo yuda personanan cu tin problema legal y cu no tin e placa of suficiente placa pa paga un experto legal. Esaki ta sosode door di traha un advies (conseho) tocante e problemanan aki. E Tienda di Ley por duna conseho tocante preguntanan legal di labor, huur, daño, contractnan, areglonan di pago, divorcio, inmigracion y cu yenamento di formulario legal. Si tin un problema legal cu e Tienda di Ley no por handel, e persona lo haya un carta pa bay na un otro instancia concerni. E Tienda di Ley ta duna conseho solamente y no ta defende personanan den procedura legal.
Con e Tienda di Ley ta funciona ?
Studiantenan di e Facultad di Ley lo yuda personanan den e Tienda di Ley. Durante e cita, dos studiante lo bay yuda bo persona cu e problema legal y bo persona lo mester splica e studiantenan tocante e problema aki. Despues e studiantenan y nan guia lo planea con nan ta bay handel e caso aki pa bo persona. E studiantenan lo haci un onderzoek pa soluciona e problema legal y pa contesta e preguntanan haci door di bo persona. Despues bo persona lo haya un conseho legal di e studiantenan.
Con mi por inscribi mi caso na e Tienda di Ley?
Universidad di Aruba ta organisa e Tienda di Ley. E Tienda di Ley ta habri riba e siguiente dianan:
Pa por yuda bo persona cu e caso, bo persona lo mester di un cita. Pa por haci un cita por bay riba e Facebook-pagina Tienda di Ley of por haci esaki via e e-mail: tiendadiley@ua.aw. Riba e pagina di Facebook lo por haya un formulario pa inscribi e caso of por manda e formulario pa inscribi e caso tambe via e-mail. Tambe bo persona tin e opcion pa pasa na e Universidad di Aruba durante e dia y ora cu e Tienda di Ley ta habri pa busca un formulario pa inscribi e caso. E Tienda di Ley no tin un number di telefon.


text:
“Meskos fe tambe, si e no wòrdu kompañá ku obranan, ta morto riba su mes.”
Hakobo 2:17
Fe sin obra. Hopi ta pensa ku simplemente kere i konfesá e fe den Hesus ta sufisiente. Si e persona bisa ku e tin fe, pero e fe aki no ta kompañá ku práktika di e Palabra, e ora ei e no ta funshoná i e ta morto.
Loke Spiritu Santu ta siña nos ku e palabranan aki ta ku e fe for di natural ta materialisá pa medio di aktitutnan konkreto i no mediante argumentonan bashí.
Awe, bo ta disidí di mustra bo fe ku bo obranan? Kuminsá invirtiendo den bo bida spiritual den nos reunion di djarason di e meditashon den e Palabra di Dios i buskeda di Su Presensia.
Dios bendishoná bo dia grandemente.


text:
Camay – Diahuebs mainta algo pasa di 8’or un dama ta para un cabayero y ta pidi e pa yama polis, paso un homber lo a maltrata su amiga.
Esaki a pasa den area di Camay. Algun rato despues e bati alarma cerca un otro persona mas, di e mes un cos cu ela bisa anteriormente.
E dama a bisa cu e homber ta bou influencia di droga y cu e caso aki a pasa na un compleho di apartamento na Camay. Varios unidad di polis a bay e sitio.
Na e sitio nan a topa cu e homber y e otro dama cu a wordo maltrata. Despues di e papia y scucha e versionnan di ambos banda a detene e homber.
Por a wak e dos damanan hiba warda, caminda nan por entrega keho y haya posiblemente ayudo di slachtofferhulp.


text: Diahuebs mainta a drenta informe di un accidente banda di La Granja na Savaneta, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente pa falta di preferencia unda e chauffeur di e pickup Dodge Dakota cu a bay subi e caminda grandi dilanti Mangel Halto net pabao di La Granja pero e no a duna preferencia na e Mitsubishi L300 bus bayendo pariba. E impacto tabata basta fuerte cu hopi daño y lagando tanto e chauffeur di e pickup como e pasahero den e bus herida. Na yegada di e ambulans nan a atende tanto e chauffeur di e pickup cu tabata spanta como tambe e pasahero di e bus cu a resulta herida cu un corta y un bolonbonchi riba su wowo. Ambulans a atende e chauffeur na e sitio mes mientras e pasahero di e bus sina ser hiba hospital.


text: Diadomingo madruga a drenta informe di cu Oude Molen kier a sera 5or aunke nan tin permiso te cu 6or, pero teniendo encuenta cu locual a sosode na un otro sitio nocturno y como cu eynan tin demasiado hende, pa mas seguridad a dicidi pa sera tempran. Na yegada di partruya nan a yuda sera e lugar y a bisa tur hende pa bai cas. 2 Persona na un dado momento ora cu tur hende tabata bandona e sitio pa un of otro motibo e 2nan aki lo tabata pusha pa drenta paden y aki a start un bringamento. Mesora polis interveni y a detene nan. Na e sitio tambe tabata tin un otro persona burachi haciendo fastioso y polis a detene tambe. Nan tur 3 a ser transporta pa warda di polis.


text:
Un total di 30 mucha a participa na e campamento di innovacion den un siman di vakantie
Dialuna mainta a cuminsa e Innovation Camp organisa pa FUTURA. Prome Minister tawata presente na e apertura di e campamento.
Desde cu a cuminsa goberna na 2017, Gabinete Wever-Croes I a pone innovacion ‘front and central’ den su maneho y a purbadi tur forma pa nos muchanan bin den contacto cu kico ta innovacion. Hunto cu FUTURA, Gobierno a organisadiferente camp prome cu Covid pero lamentablemente duranteCovid mester a stop.
“Awe mi ta contento di mira cu e ekipo tremendo aki di FUTURA a logra toch pa pone un camp riba pia un biaha mas pa trece nos muchanan den e mundo di innovacion. Un total di 30 mucha a participa na e campamento di innovacionkendenan ta hopi contento y entusiasma pa siña cosnan nobo”, Prome Minister Evelyn Wever-Croes a duna di conoce.
Den su discurso cortico na e evento, Prome Minister a expresacu mundo ta cambiando hopi lihe y loke nos ta siñando nosmuchanan awendia na scol no ta suficiente pa mayan nan ta ekipa como adulto. E trabou cu nan ta prepara pe pa mayan, ora nan tin cu haña trabou ta ful diferente y p’esey e programaagresivo di innovacion ta pa e muchanan por ta den contactocu diferente cos, pa asina nan pensa riba cosnan diferente panan por ta exitoso den futuro.
“E muchanan ta cu un siman di vakantie y nan ta pasando un momento hopi bon na e camp. Cosnan cu nan ta gusta cu ta tur loke tin di haber cu tablet, cu computer pero tambe otrocosnan interesante. Mi gradici y felicita e ekipo di FUTURA pa organisa e Innovation Camp aki. Danki special tambe na e mayornan pa confia nos cu boso yiunan y asina poco poco nosta construi e fundeshi pa futuro di e muchanan aki”, PromeMinister a expresa.


text:
Oranjestad-Den Haag – Un delegacion di Gabinete di Minister Plenipotenciario, encabesa pa un grupo grandi di studiantenan Arubiano, a pone un krans na e monumentale na Waalsdorpervlakte ariba “Dodenherdenking” dialuna 4 di mei 2015. Tambe tabata presente personal di Gabinete di Aruba y studiementor di Tilburg Swinda Venhortst-Thijsen y e mentor di Utrecht Eddy Geerman.
Prome cu esaki a tuma lugar tabata tin un encuentro na Gabinete di Aruba na unda directora Shandra John a yama e publico bon bini y a bisa di ta contente cu asina hopi studiante presente na e programa aki. Sra. John a bisa cu e conmemoracion arina “Dodenherdenking” na Waalsdorpervlakte ta un lugar y un monumento cu un significacion especial, pasobra e monumento ta na e sitio unda durante di Segunda Guera Mundial hopi persona cu tabata forma parti di di e resistencia a wordo fusila. Entre man e horen Arubiano Boy Ecury cu huntomcuhunto otro miembronan a haya su morto pa medio di un peloton di balalaika 6 di november 1944. ‘Ta importante pa pa tene na bisa e memoria y e storia di bisa di Boy Ecury’.
Tambe sra. John a papia den su discurso ariba un parti di historia cu ta den olvido. ‘Esaki ta e parti importante cu Aruba a hunga den Segundo Guera Mundial. E refineria na San Nicolas tabata un distribidor importante pa comustible pa e trupanan di e forzanan aliado cu tabata bringa contra di Alemania. Tabata tin mail militair Americano na Aruba pa defende e refineria contra di atakenan cu submarino Aleman. Ariba 16 di februari 1941 un diez tanker a keda destrui. Tur horen entre 18 y 20 anja mester a drenta servicio militar pa defende e isla.’
‘Mi ta spera cu e programa di awe lo inspirara e generacion hoben tanto na Aruba Como na Hulanda, pa sinja mas di Boy Ecury y cuminsa na prensa kick Reino ta nifica pa nos tur. Pesey ta importante pa nos concentratie mas ariba loke ta uni nos y no loke ta dividi nos. Pa Boy Ecury esaki tabata di mes; e tabata un “koninkrijksburger” y te ainda e ta esaki,’ asina Shandra John, directora di Gaaninete di Aruba a bisa.
Despues Gisele Ecury, sobrina di Boy Ecury e tene un charla hopi impresionante, den cual ela referi na Segunda Guera Mundial y su nificacion ariba nos bida di awe. Naturalmente ela papia di Boy Ecury, pero a bisa cu tambe tabate tin hopi hende cu a lucha pa awe nos por ta disfruta di nos libertad; y hopi di nan a paga esaki cu nan bida. Gisele a bisa cu nos nunca mester lubida kico a pasa den e Segunda Guera Mundial.


text:
KRALENDIJK —
Djaluna, 30 di ougùstùs, Tourism Corporation Bonaire (TCB) a rekonosé e selekshon di futbol U-14 ku a partisipá den ‘Caribbean football union challenge series’ i a sali kampion aya na Repúblika Dominikana komo embahadornan di Boneiru.
CEO di TCB, Miles Mercera huntu ku Miss Tourism Bonaire, Sunniva Manuel i Diputado James Kroon a risibí e hobennan na nan yegada na aeropuerto djaluna atardi. E hobennan i coachnan a risibí un medaya di oro i tambe un ‘goody bag.’ E tim tabatin un energía positivo i nan entusiasmo tabata kontagioso.
E tim ta konsistí di: Sifmar Sint Jago, Amir Winklaar, Jeremy Jimenez, Timothy Richards, Rendrick Martis, Jurion Ascencion, Deyon Martijn, Milan Blanken, Rhiordan Piar, Melchi Biante, Corbin Pourier, Noah Martha, Zacaria Lopez, Jaydrien Kopra, Jaydriel Kopra, Jachquis van Horne, Caylen da Silva i Raemian Janga.
Coachnan: Jermaine Windster Head Coach, Shahairo Oleana Assistant Coach i Rendel Bernabela Assistant Coach.
Jehan Pourier-Martis, Team Manager, Daliza Rozenkrans masahista i Ludwig Balentin Team Head of Delegation.
TCB ta yama pabien na e hobennan i e delegashon ku a kompaña nan, nos ta orguyoso ku bosnan a saka kara di Boneiru aya na República Dominicana i a trese bèk e título máksimo. Tur bon deseo pa sigui representá Boneiru den eksterior.


text:
(ADVERTORIAL)
PALM BEACH – The Casino at The Ritz-Carlton, Aruba a clausura su tremendo campaña di aña 2021: Mega Win $100,000 Cash Giveaway dia 31 di December 2021, unda cu a rifa $100,000 na premionan cash pa tur su bishitantenan. E campaña aki tawata uno hopi exitoso y tur e ganadornan tawata sumamente contento di a duna bon bini na aña 2022 cu tremendo premionan cash.
For di luna di October tur bishitante por a participa den e rifa. Tawata tin un total di 20 finalista, cu a cualifica por medio di e ticket di rifa den e tombola y tambe por medio di e Top Player Points Race, cu a bay e rifa final. E suma di $100,000 a wordo dividi den diferente premionan:
– 1 x $25,000 cash
– 2 x $15,000 cash
– 2 x $10,000 cash
– 2 x $7,500 cash
– 1 x $5,000 cash
– 2 x $2,500 cash
– 10 x slot credit prizes na un total di $7,500
E premio mayor a bay pa un bishitante local y mas cu mita di e premionan cash a bay pa nos bishitantenan local. The Casino at The Ritz-Carlton, Aruba ta hopi contento di a wak e entusiasmo di su bishitantenan pa cu e campaña aki y ta manda palabra di pabien na tur e ganadornan.
Tambe The Casino at The Ritz-Carlton, Aruba ta ofrece su Tier Program yama Elevate, unda su miembronan por disfruta di beneficionan y eventonan exclusivo. Miembronan pos acumula punto pa slot machines y weganan di mesa y cambia esakinan pa punto riba slot machines, y comps di weganan di mesa por wordo uza na The Ritz-Carlton, Aruba incluyendo estadia na hotel, F&B y Spa.
The Casino at The Ritz-Carlton, Aruba ta conoci comoe casino di mas luhosos unda su bishitantenan por experiencia su servicio personalisa, diferente weganan di mesa y un seleccion grandi di e ultimo slot.
Pa mas informacion tocante e Elevate Tier Program y tur otro promocion por bishita
The Casino at The Ritz-Carlton, Aruba su VIP Desk of por yama na 527-2276/ 527-2277.


text:
MEP: Marlon Sneek ta un porco! Fraccion di AVP ta mes cos cun'e pasobra no a distancia di su expresionnan di pishi y pupu
Parlamento ta un lugar cu de bes en cuando ta bira manera un cura di porco. Jennifer Arends-Reyes ta esun cu a cuminsa cu esaki hasiendo sonidonan di porco pa chercha di hende gordo. Pero Marlon Sneek a kibra tur record ora den un debate publico, mientras henter Aruba ta sigi e reunion, Marlon Sneek a cuminsa papia cosnan totalmente for di sla. E reunion tabata trata belasting, y den un racha di insulto, Marlon Sneek a mustra su cara real, y bisa papia di pishi y pupu den Parlamento! Ta con hopi mas bo por lastra bo curpa den lodo, djis pa sirbi bo lider Mike Eman? Un meneer di scol cu ta rebaha su mes di e forma ey? Berdad Marlon Sneek ta conosi cu a wordo gara ta horta wisky, jeans y cantidad di otro cos, pero tur hende a kere cu el'a drecha su bida. Ultimadamente e tin un problema serio di bebe y core auto, y ta hayando su mes den accidente di trafico frequentenmente, un real berguensa pa tur hende. Pero su comportacion den Parlamento si a kibra tur record, y e ta pasa pa historia como e PARLMENTARIO PISHI PUPU Esaki ta refleha riba tur su coleganan especialmente Jennifer Arends-Reyes cu ta esun cu a cuminsa hunga e wega di porco den parlamento. Pero tambe por ehempel Mervin Wyatt-Ras cu ta pretende di ta asina un dama, a sinta hari ora cu Sneek tabata papia di pishi cu pupu. Berguensa real!
Expresionnan haci den e articulo aki no necesariamente ta refleha opinion di ArenaPoliti.co


text:
Diadomingo 24 juni 2018 a tuma lugar den CDGT na Dakota e di dos wega di e gran final di Aruba su Futbol Division uno,entre United y Brazil jrs cu ta luchando pa subi e Division Maximo di Aruba su Futbol esta Division di Honor.
Despues cu den nan prome compromiso tambe wega a termina den un empate na un gol pa banda.
Den e wega aki nos mester bisa cu ambos equipo a bin pa bai cas cu e victoria, caminda cu den e prome 45 minuut nan di wega Brazil jrs tabata e equipo cu a crea mas oportunidad caminda cu e portero di United na diferente biaha a trece salbacion y por a tene su gol limpi, United aki aya a crea algun chens pero tabata e defensa di Brazil jrs tabata bon posishona caminda nan tabata rechasa e bala y kita tur peliger,
Den e di dos parti di wega Brazil jrs ta sigui preshona pero no por a concretisa , den e minuut nan final United tabata den atake pero tabata e keeper cu a trece salbashon.
Wega ta termina sin anotashon y asina mester hunga un di tres wega pa asina wak ta cual equipo lo hunga e proximo Campeonato den e Division mas halto di Aruba su Futbol 2018-2019.


text:
KRALENDIJK – Durante di tratamentu di presupuesto di Asuntunan Interior den parlamento dia 15 di òktober resientemente, miembronan Nevin Özütok (GL) i Attje Kuiken (PvdA) a para pa protekshon di Papiamentu i a hasi pregunta na nan kolega minister Ollongren. E minister a reakshoná positivo i a bisa; “Gustosamente lo mi ke protehá i promové Papiamentu komo idioma”. Asina el a ekspresá.
SPLIKA di Hulanda i Fundashon Akademia Papiamentu a risibí e ekspreshon aki ku hopi interes. Nos ta konsider’é komo resultado di dies aña di bati riba porta di gobièrnu di Hulanda eksigiendo protekshon pa nos idioma materno. Nos ta mira esaki komo resultado di a papia i a lòbi serka instansianan Oropeo, miembronan di Parlamento i polítikonan Hulandes tambe di Boneiru. A papia ku otro instansianan di idioma i naturalmente di e komunikashon kontinuo ku pueblo.
Nos ta kontentu pero nos no ta satisfecho pasobra e minister a sigui bisa; “E tratado Oropeo, Karta Oropeo pa Idioma Regional òf Idioma di Minoria, ta konta solamente pa e parti Oropeo di Hulanda”. Pues, pa e parti Oropeo di Hulanda si e tratado ta konta pero pa e parti Karibense di Hulanda nò!.
E kos akí ta keda strañá nos. Nos ta pone hopi balor na e Karta Oropeo pasobra nos ta mir’e komo é instrumento ku por garantisá protekshon di Papiamentu.
Nos no ta di akuerdo ku e minister. Nos ta kere ku sí e Karta Oropeo ta konta pa Boneiru.
Pasobra, artíkulo 1 di e lei di 26 di yanüari 1996 kaminda a aprobá e Karta Oropeo pa Idioma Regional òf Idioma di Minoria ku a keda kreá riba 5 di novèmber 1992 na Straatsburg ta bisa: “E Karta Oropeo pa Idioma Regional òf Idioma di Minoria kreá riba 5 di novèmber 1992 na Straatsburg ta aprobá pa Hulanda”. E ta bisa tambe na e parti ku ta splika ku el a drenta na vigor na 1998 number 20 bou di G; “Pa loke ta trata Reino Hulandes e karta Oropeo lo konta solamente pa Hulanda”.
Den e leinan aki pues ta stipulá Hulanda. I no ta hasi distinshon entre Hulanda Oropeo i Hulanda Karibense. Nan ta mira Hulanda den su totalidat. Nos ta konkluí ku sí e Karta Oropeo ta aplikabel pa Boneiru.
Pa e parti Oropeo di Hulanda no tin diskushon si e Karta Oropeo ta aplikabel si òf nò pa Papiamentu. Artíkulo 2 insiso 1 ta bisa bon kla ku na momentu di ratifikashon di e Karta Oropeo e minister ta obligá na apliká tur e klóusulanan di parti 2 pa tur idioma regional òf idioma di minoria papiá den su teritorio. E artíkulo ta sigui bisa ku mester por komprobá si e idioma ta papiá for di tempu ayá den e teritorio.
Dr. Bastiaan van der Velden a hasi estudio i a komprobá ku Papiamentu ta papiá di tempu ayá na Hulanda. Pues esaki ta prueba ku por apliká parti 2 di e Karta Oropeo pa Idioma Regional òf Idioma di Minoria pa Papiamentu na Hulanda.
Na Boneiru nos ta boga pa protekshon di Papiamentu bou di parti tres di e Karta Oropeo.
SPLIKA i Fundashon Akademia Papiamentu a skirbi minister Ollongren i a bis’é ku miéntras nos ta warda riba deklarashon di aplikashon di Karta Oropeo pa Papiamentu pa Boneiru nos ta dispuesto pa huntu sondia un otro forma pa protekshon di Papiamentu pero nos ke mira e kontenido di e forma alternativo aki por lo ménos den e lèter di parti tres di e Karta Oropeo. E forma alternativo akí mester ta un intento pa den un tempu realístiko nos yega na aplikashon di e Karta Oropeo pa Papiamentu pa Boneiru. Nos ta sigui bisa den nos karta ku nos lo traha huntu pa yega na aplikashon di parti 2 di e Karta Oropeo pa e parti Oropeo di Hulanda. Pa e parti Karibense di Hulanda nos ta konfia ku nos interpretashon di lei ta konvensé minister i ku e lo duna su koperashon pa laga e Karta Oropeo konta pa Hulanda Karibense tambe.


text: KRALENDIJK – Djaluna mainta 4 di mei, e dia a habri kaminda por a tuma nota di un kantidat di hende prinsipalmente sperando “Maduro & Curiel’s Bank” (MCB), Telbo i WEB habri porta pa duna servisio na kliente. Promé ku e ofisina habri porta, hendenan ta pendiente na e sitio. Na MCB tabatin un kantidat di hende, un parti bou di tènt i otronan den solo manera ta bisa. Na Telbo klientenan ta kompletu den solo mirando ku no tin tènt pa para of sinta bou di dje. Radio Live 99.9 FM despues di algun yamada a akudí i kombersá ku algun persona na e sitionan i por konkluí ku e situashon tin di aber ku hopi hende no ta atendé ku e forma di hasi pago pa medio di “online banking”. Pa e motibu aki ta krea aglomerashon di hende na e banko, pa hasi pago di entre otro WEB i Telbo. Tin di e kompanianan ta manda nan kliente pa hasi e pago via banko pa evitá aglomerashon na nan ofisina. Último tempu no solamente banko, sinembargo diferente otro kompania ta ofresé forma di paga “online”, loke ta evitá ku e persona mester bai na un negoshi i pèrdè tempu sinta warda nan turno pa entre otro hasi pago na e kompania. Pero no ta tur hende ta hasi uso di e sistema fásil aki òf tuma nan tempu pa siña hasi esaki. Pues e aglomerashon di hende na e sitionan ariba menshoná, práktikamente ta innesesariamente. Di e forma aki no ta kumpli ku e regla pa tene por lo ménos 1 meter i mei for di otro.


text:
Kralendijk, 4 di yüni 2021. Awor ku gobièrnu a suavisá e medidanan di prekoushon rònt di Covid-19 mas aleu, Fundashon Mariadal tambe ta adaptá su medidanan interno.
Pa Kas di Kuido, inkluso e departamento na Delfins, awor akí e oranan di bishita diariamente ta di 18.00 te 20.00 or. Ta pèrmití maksimalmente dos bishitante pa kada kliente.
Ta pèrmití pashèntnan, ku no ta pashènt di COVID, di Sentebibu (departamento di hòspital) i Special Care pa risibí dos bishitante durante un (1) ora pa dia. E ora di bishita ta di 12.00 te 13.00 or.
Pashèntnan pa e poliklínikanan i pa Ayudo di Emergensia tin mag di bini ku un (1) akompañante.
Bishitantenan mester traha un sita adelantá via e number di telefon 780 9000.
Bishitantenan i akompañante nan te ainda mester tene kuenta ku e siguiente medidanan: skrinen na entrada, tene distansia, medidanan di higiena i bisti un tapaboka médiko.


text:
Awe Sindicato di Aduana Aruba a sali pa demostra e malcontento cu ta existi den e Cuerpo di Aduana como tambe ful e departamento publico, semi-publico como tambe e pensionadonan pa loke ta trata e tema di e 12.6% corta den e salarionan. Ya pa varios luna ta discutiendo e topico aki, Edward Maduro a menciona cu e ta un topico ’ticklish’ pasobra hopi ta bisa cu loke ta sosode awor no ta ‘terecht’ mas pa motibo cu FASE a stop.
Manera a indica, FASE tabata e motibo di e recorte den salario. E trahadonan ta sinti cu ya no mester corta mas. Maduro a splica cu no ta tur departamento a aporta tampoco, pero asina mes a haya sosten di likides. E punto di salida ta keda cu e recorte ta pisa pa e ambtenaarnan. Edward Maduro a bisa cu “no ta asina cu ta pretende cu ambtenaar tin salario miyonario.” Segun Maduro a sigui comenta, segun e trahadonan den Cocolishi si tin salario halto.
Ambtenaar a traha dia den y dia afo durante pandemia. Nan ta dispuesto pa aporta pero na no na e manera dictatorial manera el a tuma luga. SADA ta kere den dialogo pero no manera e ta bayendo. Desde aña pasa mester a cuminsa dialoga cu e sindicatonan, pero gobierno a dicidi pa impone. Minister di Finansa ta pretende cu no ta Aruba a propone e 12.6% mientras cu minister-presidente mes a indica esaki.
Pa SADA no tin agenda politico tras di esaki, nan ta kere den nan derecho di demostra nan opininion. Despues di e accion lo sinta cu nan miembronan pa asina analisa cual lo ta e siguiente paso. Lo reuni internamente cu tur sindicato pa por dicidi kico lo sigui den e siguiente pasonan. Maduro ta spera cu gobierno por recapacita y demostra cu di berdad nan tin e trahadonan na pecho. Ta tur ta pasando den e dolor di recorte aki.
Esaki ta e comienso y ta spera cu no mester escala, pero si e miembronan duna e mandato nan lo cumpli.Por ultimo Edward Maduro a conseha pa no tene miedo di haci uzo di e derecho pa expresa bo opinion a pesar di intimidacion.


text:
Willemstad, 22 di yüli, 2021 – Komo medida di prekoushon Outbreak Management Team (OMT) i Tim di kalamidat di Curaçao Medical Center (CMC) a tuma e desishon pa harma e hòspitènt atrobe na entrada di sala di Emergensia. Den e promé fase akí, e tènt lo funshoná komo un “Tèst straat” solamente pa empleadonan di CMC ku mester tèst pa COVID-19. CMC su regla pa tèst empleado ta hopi stringente i ta tèst asina ku tin UN síntoma ku por ta relashoná ku COVID-19. Esaki ta nifiká ku CMC ta èkstra alertá pa evitá un plamashon di COVID-19 den hòspital. CMC ta un mikrokosmo di Kòrsou, pues no ta nada straño ku tin 6 empleado di CMC ku a keda infektá pafó di hòspital i ku ta den isolashon na kas.
Na momentu ku e kantidat di kasonan oumentá i CMC ta risibí mas ku 3 pashènt pareu ku COVID-19, e Hospitènt lo wòrdu konvertí na su funshon original ku ta pa evaluá pashèntnan ku bin hòspital pa motibu di emergensia ku sospecho di COVID-19. Di e hòspitènt lo tuma desishon si e pashènt mester bai departamentu di COVID-19, Emergensia òf si e pashènt ta den estado pa por bai kas. Te na e momentunan aki e situashon na CMC ta bou di kòntròl ku solamente 1 pashènt interná pa motibu di COVID.
Si akaso bo ta eksperiensia síntoma di COVID-19, YAMA bo dòkter di kas ku ta evaluá si bo mester bai tèst òf si bo mester bai departamentu di Emergensia na CMC. Si bo tin síntoma, NO bin hòspital sin konsultá ku bo dòkter di kas.


text:
Naturalisashon
Pa bira suidadano hulandes pa medio di naturalisashon bo tin ku demostrá ku bo tin sufisiente konosementu di idioma papiamentu i hulandes, di e sistema di biba i traha na Boneiru i di e struktura estatal di Reino Hulandes, di Hulanda Karibense i di Boneiru. Pa esaki bo tin ku hasi un prueba di naturalisashon.
E prueba di naturalisashon ta konsistí di tres parti:
- Parti 1: konosementu di komunidat i konosementu di struktura estatal
- Parti 2: dominio di papiamentu: lesa, skirbi, skucha i papia
- Parti 3: dominio di hulandes: lesa, skirbi, skucha i papia
Bo mester a pasa kada prueba ku bon resultado pa finalmente bo optené e Sertifikado Prueba di Naturalisashon.
Gezaghèber ta e outoridat kompetente pa laga hasi e prueba di naturalisashon. Gabinete di Gezaghèber ta sostené Gezaghèber den esaki.
Dos biaha pa aña ta organisá e prueba di naturalisashon. Pa por partisipá na e pruebanan bo tin ku registrá na Gabinete di Gezaghèber.
Bo ta registrá bo mes pa e prueba di naturalisashon kompletu òf pa un parti di esaki pa medio di yena e formulario di registrashon pa prueba di naturalisashon.
Por haña e formulario di registrashon na Ofisina Prinsipal di Gobernashon tambe.
Promé ku bo entregá e formulario, bo mester a paga e suma di sen di eksámen ku bo tin ku paga.
Seremonia di Naturalisashon
Un seremonia di naturalisashon ta un seremonia pa hendenan ku ke bira suidadano hulandes pa medio di naturalisashon òf pa medio di e prosedura di opshon. E seremonia di naturalisashon ta e último parti pa optené nashonalidat hulandes. Tur hende for di 16 aña ku ke bira suidadano hulandes, ta obligá pa partisipá na e seremonia.
Gabinete di Gezaghèber ta organisá e seremonia di naturalisashon. E seremonia di naturalisashon ta tuma lugá 3 biaha pa aña, den luna di aprel, ougùstùs i desèmber.


text:
‘Ir-sais’ grabando algun videoclip
E konosido i popular kantante boneriano, Ir-sais, ta grabando algun videoclip. Ta trata aki di videoclip di su kansionnan ku ta paresé, riba su mas resien EP ‘Deeper 2.0’. Esaki a wòrdu lansá riba merkado, algu mas ku 2 luna atras.
Tabata un EP, ku manera e kantante ku ta biba na Hulanda, mes a indiká, ku ta trata aki di un EP di Amor. Un EP, ku a keda lansá pa asina tur nos damanan, por sinti nan balorá (bèk).
E EP aki tin sigur algun piesa bon pegá aktualmente, unda awor ‘Iri’, ta trahando riba algun clip pa esaki nan.
Un di e promé nan ku lo bira realidat, ta esun di e tema ‘Distansia’. Esaki a keda konfirmá pa e kantante, indikando ku ya e ta serka di kla i pa probablemente na luna di desèmber próksimo lo ta riba merkado. ‘Distansia’ ta un piesa ku a toka hopi hende, entre otro pa su letranan profundo, ku a sa na konmové hopi. “Soon soon. Mi ta kere desèmber. Pero no ta esaki so, tin mas clip tambe ta bai sali 100%”, ‘Ir-sais’ a kontesta na TRENDSZ, riba e pregunta pa ku e fecha ku su videoclip, lo bai ta kla. ‘Iri’, banda di e EP aki, tambe ta konosí komo eks kantante di e agrupashonnan musikal DVRSE i Cache Royale i kantante di e hitnan ‘Awó mi mes a mir’é”, “Nada un ta pasando” i “Waya bo bin patras”.


text:
Drecha proceso di permiso ta bin dilanti…
Tabata un sorpresa agradabel di mira un partido politico cuminsa campaña cu mehoracion di tramitenan den gobernacion. Esaki den un comentario di un dama abogado riba lista di e partido nobo POR. Como abogado sin duda e ta topa den su trabao hopi biaha cu cosnan cu ta pega dunando servicio na cliente empresario di exterior como tambe local. Y mester bisa cu e ehempelnan cu e ta menciona ta real y hasta un poco cuidadoso. Naturalmente tambe lo lanta di biaha cierto skepticismo cerca varios di nos cu ta pensa ‘hay que ver para creer’, sigur pasobra ta trata di un partido di cual e lider a caba di baha como ministro y no a uza su posicion nunca pa critica e situacion aki.
E tempo cu gobierno ta tuma pa tramita un peticion no ta solamente demasiado largo, pero tin cierto otro aspecto problematico cu tabata parti tambe di e comentario na cual nos ta referi. Esey ta e problematica di e proceso di obhecion y apelacion den caso di un decision negativo bao di e ley conoci como LAR (Landsverordening Administratieve Rechtspraak). Masha bunita, bao di presion Hulandes, nos a introduci e ley cu ta duna ciudadano derecho di apela un decision di cualkier organismo gubernamental. E filosofia di e ley tabata pa forsa e entidad gubernamental tuma un ‘second look’ riba e decision tuma, scuchando e argumentonan di e ciudadano. Si e decision di e comision LAR ta cu e decision gubernamental no tabata corecto, ta importante pa nan evita cu casonan similar tambe ta keda bin LAR pa obhecion. Loke mester haci ta concede e permiso na tur caso igual, aumentando asina eficiencia di e organismo. Esey ta sucede? Nos ta sigur cu tin caso unda esey ta sucede, pero no ta kere cu esey ta un practica general.
Pero tambe tin e casonan unda despues di tratamento den e comision un di e partidonan, mas tanto e ciudadano, ta dicidi di bay corte pa apela. Aki por cuminsa un ‘van het kastje naar de muur’ impresionante cu por costa e persona (o empresa) varios aña y hopi placa. Un dado momento hasta hues por duda si e mester trata un cierto apelacion, of ta e comision di obhecion mester trata e caso prome. Consecuencia: e tramitenan aki ta algo pa persona (empresa) cu hopi recurso financiero y hopi pasenshi. Di mes e ciudadano humilde no tin ningun beneficio cu e ley aki. Pa colmo pa esunnan cu tin recurso tambe e ta un estorbo, pasobra nan por paga un abogado pa bay corte di biaha; nan no mester di e ‘twee trapsraket’ confusivo aki. Solamente mas caro e ta sali, pasobra nan mester paga abogado pa dos proceso na luga di un so.
Pero e opinion tocante e utilidad en general di e proceso LAR no ta kita merito di e opcion, cu ta existi na Hulanda tambe, pa bolter e decision: na luga di despues di seis siman haya e derecho di entrega un obhecion pa un decision negativo ficticio, e mester bira un derecho pa procede dilanti corte di biaha pa forsa gobierno concede loke e persona a pidi. Esaki ta un poco diferente cu loke e politico referi a argumenta. E ta boga pa haya e derecho pa bay hues pa e entidad tuma un decision. Den hopi caso, tin biaha djis pa actitud vengativo, ta nenga e peticion y e ora e persona mester bolbe bay hues pa apela e decision. Hues mester bay evalua e caso atrobe, mientras cu den e prome proceso caba gobernacion a haya su oportunidad pa trece su caso dilanti. Banda di un splicacion debido pakico nan ta laat cu nan decision, nan por trece nan argumentonan dilanti si acaso ta mira motibo pa nenga toch. Anto no ta mira pakico e porta mester keda habri pa gobierno bay tuma un decision, cu riba su turno ta bira apelable.
Nos no mester lubida cu nos mester contempla e procesonan aki tambe for di angulo di efectividad y eficiencia pa cu e recursonan di apelacion legal cu nos tin. Cualkier proceso legal cu ta termina den corte y ta tuma demasiado tempo, ta perhudicando otro tipo di caso cu tambe merece atencion di corte.
En todo caso nos por bisa, cu tono positivo, cu e abogado/politico a trece un asunto dilanti, cu den cuadro di mehoracion di derecho di ciudadano ta un bon aportacion. Pero nos no mester mira mehoracion di e tramitenan gubernamental for di perspectiva so di derecho riba trato husto y na tempo. E por ta tambe un manera pa aporta na eficiencia en general, sigur si pasa tambe pa tramita practicamente tur cos via proceso digital. Ta un perdida enorme di tempo pa exigi un ciudadano cada biaha pa aparece en persona, cu tal y tal papel den man, hera a lubida di bis’e ‘esey tambe, bay bolbe otro dia’, kitando tempo valioso di e persona y di e entidad mes. Naturalmente tur esaki ta promesa o proposicion di un politico, y nos ta spera cu ta ‘practice what you preach’.


text: Diasabra madruga a drenta informe di un problema di pareha na Savaneta, mesora a dirigi un patruya na e sitio. Na yegada di e patruya a bin compronde cu tabata tin problema entre e pareha y e homber a agredi e muher como cu na yegada di patruya a nota un auto core bay y polis a bay su tras. E vehiculo a logra bay para na un adres na Savaneta mes pero e chauffeur a core bay paden. Ora polis a controla e number esaki no tabata cuadra y a confisca e vehiculo pero e agresor mes no a sali. Bolbiendo bek na e adres a bin compronde cu enberdad maltrato a tuma lugar polis a conseha e victima pa bay centro medico y busca un relato medico di e lesionnan y pasa recherche pa entrega keho.


text:
Vários biaha organisashonnan mester di un manager pa un periodo temporal. Esaki ta trata
situashon di reorganisashon òf durante e trayekto di rekrutamentu pa yega na un manager
nobo. Tambe den situashon ku mester evaluá e funshon anteriormente. Durante e
momentonan aki un profeshonal ku kalidatnan di liderazgo, ku por aktuá den tempu korto ta
nesesario. Den e kuadro aki Prospekto ta ofresé lo siguiente:
• Interim-management
• Change management
• Learning and Development.
• Program management
• Asuntu di Personal
Ku nos bista amplio pa ku kolaborashon i project- i program management nos ta logra
resultadonan konkreto. Nos ta traha un análisis pa krea un mihó vishon di e proyekto òf programa for di diferente ángulo.
Klientenan ta haña un bista general di nan puntonan fuerte i suak. Nos por garantisá di e forma
aki ku e proyekto òf programa ta kana na un manera práktiko, profeshonal ku efisiente.


text: KRALENDIJK — Igmar Da Costa Gomez, representante pa Akkermans Auto Supplies B.V, a gana e outo di e kampaña di radio Live 99.9FM huntu ku 12 “Branding partner”. Un alegria total a reina serka e ganadó, esun ku tabatin e yabi ku a start e outo. Aaron Martes di Akkermans Auto Suplies B.V. kasi no por a papia di kontentu ku e tabata. E ta e persona ku ta gusta “mamamentu di gai”, i e aña aki pa promé bia, nan representante a gana e outo Hayundai ATOS 2020 nobo nobo. Riba potrèt entre otro gerensia di radio Live 99.9FM notario Kenneth Arends, Aimed Ayubi i Marichelle Bosnie huntu ku e ganadó di e outo.


text:
Oranjestad, Aruba - 12 di juli 2021
Tabata diabierna atardi 9 di juli, na Papiamento Restaurant den un ambiente ideal, cu solo bahando, biento fresco suplando despues cu un poco awacero a cay riba Aruba, cu famia Ling hunto cu un grupo chikito di invitado a reuni pa lansa e buki; LING LEGACY A JOURNEY OF FAMILY, FOOD AND ONE HAPPY ISLAND.
Sharlene Starke yiu muher di Yolanda Ling q.e.p.d. a conta di e origen di e buki y di e fundacion; Jordan Ling Foundation na cual tur fondo recauda por medio di benta di e buki lo bay.
“E idea pa scirbi y publica e buki a nace serca mi tanta Sra. Ingrid Ling casa di mi tio Clifton. E intencion tawata prome pa haci’e un publicacion priva pa famia, pa e keda como un recuerdo pa tur miembro di famia cu ta of tabata parti di e legado di e famia Ling, pues un family book,” asina Sharlene a conta.
Sin embargo na 2015 mientras cu Sra. Ingrid tawata bezig cu e draft, e famia a ser enfrenta cu un dolor devastador. Su primo Jordan, you di Clifton y Ingrid lamentablemente a tuma su mesun bida a consequencia di su sufrimento di deficiencia mental. Asina na 2016 a lanta “The Jordan Ling Foundation” pa promove actividadnan relaciona cu Salud Mental. E meta principal ta pa yuda mas tanto posibel promove cuido di personanan cu ta sufri di Salud Mental aki na Aruba.
Despues Sr. Clifton Ling kende hunto cu su rumanan a tuma over e negoshi di su mayornan a conta di e historia di yegada di su famia for di China na Aruba na 1930. Tawata durante di e decada 1920 cu China tawata un republica nobo, despues di 2000 anja di dominio imperial. E pais tawata enfrentando enorme retonan cu nan economia, politica y bida social. China a keda devasta pa un guerra civil entre Kum Ming Tong (KMT) encabesa pa Chang Kai Shek y e Partido comunista Chines (CCP) bow mando di Mao Zhe Dong, cual doctrina a prevalece te cu awe. Segun e censo di e tempo ei China tawata conta cu un población di solamente mei million habitante. Den e decada ey China a conoce un periodo di hambruna causa pa chaos politico y un secura immenso. “Mi Papa a nace den e aldea chiquito di Leelong cu awe ta un bario di e metropolis Shenzhen, e cuidad fronterizo entre Hong Kong y China. Siendo e yiu mayor di un famia di 10 yiu e tawata esun cu a wordu encarga pa haci e biahe pa exterior cu e speranza pa un logra miho futuro, asina el a descubri Aruba.
Sr. Clifton Ling a sigui conta durante di su discurso cu e caminda pa realisa e buki tawata basta turbulento pa motibo di e tragedia di nan yiu homber menor Jordan, pa kende nan ta dedica e obra di e buki y tambe pa e fundacion bow su nomber. Un danki ta bay na nos yiu homber Dustin y su grupo di amistad di Caribe Hulandes biba na New York - Big Apple cu a establece contacto cu e editor y publicista Willy Wong cu tabata tin gran conocimento di e material y acceso na e archivonan universitario den e region. Asina nos por a compila e historia di mi grandinan, e viahe, e documentonan y potretnan cu ta sychroniza cu e texto skirbi den e buki. E ta simplemente un storia di un imigrante cu kier a buska su futuro sin conocimento kiko esaki lo trece den un mundo nobo aki na otro banda di e laman immenso.
Un danki special ta bay na tur personanan y instancianan cu a contribui den cualkier forma cu por a conduci den e logro aki awe. Manera mi a menciona prome, e buki ta dedica na JLF y e fondonan recauda aki ta bai pa e fundacion. E prome ehemplar di e buki a ser entrega na director di Archivo Nacional Sr. Raymond Hernandez, e bukinan lo ta obtenibel den librerianan local. Nos ta spera cu e comunidad di Aruba les’e y goza di dje!


text:
SolidariteitspakketMarch 26, 2020
Join our Consultant Pool now!March 26, 2020
No tin duda ku e pandemia rondó di e vírùs COVID-19 tin un impakto negativo hopi grandi riba ekonomia mundial, i tambe riba nos ekonomia lokal. Un di e sektornan ekonómiko ku mas tantu lo haña impakto di e efektonan negativo ekonómiko i finansiero di e pandemia aki, ta empresanan ku ta kai bou di e kategoria Mikro, Chikí i Mediano.
Na Kòrsou empresanan mediano, i chikí ta komponé 98 porshento di empresanan na Kòrsou i ta sòru pa 60% di empleonan den sektor privá! Minsterio di Desaroyo Ekonómiko den koperashon estrecho ku vários stakeholder a tuma e siguiente medidanan di emergensia pa asina trata di mitigá e efektonan mas tantu ku ta posibel.
1. A establesé un Fondo di Sosten pa Empresenan Mikro, Chikí i Mediano
2. Plataforma virtual (MiNegoshi.org) ya operativo pa sostené pa Empresenan Mikro, Chikí i Mediano), adaptá pa e krísis di COVID-19
3. Areglo temporal pa preisnan máksimo riba produktonan di higiena personal
4. Areglo di pago serka Aqualectra pa esnan den nesesidat
5. Huntu ku instanshanan finansiero areglonan atraktivo pa fiansa
6. Programa Kla Pa Turismo 2.0
7. Diferente palabrashon i intermediashon ku vários stakeholders pa por sostené Empresenan Mikro, Chikí i Mediano:
a. Kompanianan di seguro
b. Doñonan di edifionan komersial
c. Kámara di Komèrsio
d. Sindikatonan
8. Tepnan pa Empresenan Mikro, Chikí i Mediano
Download PDF


text: Djamars 7 di sèptèmber último, den presensia di Promé Minister señor Gilmar Pisas i Minister di Desaroyo Ekonómiko señora Ruthmilda Larmonie – Cecilia, Curoil a inisiá di forma ofisial operashon di su LPG ISO Container Terminal ku lo fungi komo planta di almasenahe di gas. Ku inisio di e operashon di e LPG ISO Container Terminal, Curoil ta pone un paso importante den e trayekto pa sigui halsa efisiensia den e kadena energétiko di nos pais. E invershon total di e proyekto aki ta di 3 mion florin i lo redusí gastunan operashonal ku 30 mion florin riba un base anual.


text:
Kralendijk – Despues di 1 di yanüari tambe Kuido i Hubentut Hulanda Karibense (Zorg en JeugdCaribisch Nederland – ZJCN) ta sigui hasi uso di e servisionan di BonLab. A disidí esaki despues ku gerensia di ZJCN a konsultá ku Kolegio Ehekutivo di Entidat Públiko Boneiru.
Komo akshonista Kolegio Ehekutivo a bai den konsulta ku gerensia di ZJCN despues ku ZJCN a manda un karta pa BonLab. Den e karta ZJCN a indiká ku entrante 1 di yanüari nan ta stòp ku atkisishon di investigashon poliklíniko di laboratorio na BonLab. Awor akí esaki no ta e kaso mas. Despues di e konsulta ZJCN a disidí pa retirá e karta ku nan a manda pa BonLab luna pasá.
Ámbos partido, Entidat Públiko Boneiru i ZJCN pues, ta mira importansia di un proseso transparente ku ta bon sinkronisá ku tur partido enbolbí. Pa esaki tin mester di mas tempu. A palabrá ku lo konsiderá e karta di ZJCN di 21 di òktober 2021 pa BonLab komo no mandá. ZJCN lo manda un karta nobo ku den esei klaridat tokante e prosedura i un liña di tempu nobo. Adelantá lo konsultá tokante esaki ku Kolegio Ehekutivo.
Kralendijk – Despues di 1 di yanüari tambe Kuido i Hubentut Hulanda Karibense (Zorg en JeugdCaribisch Nederland – ZJCN) ta sigui hasi uso di e servisionan di BonLab. A disidí esaki despues ku gerensia di ZJCN a konsultá ku Kolegio Ehekutivo di Entidat Públiko Boneiru.


text:
Den 2020 2,8 mil persona di 15 te 75 aña na Boneiru tabata pertenesé na e asina yamá potensial laboral ku no ta hasi uso di dje. Na Sint Eustatius e potensial laboral ku no ta hasi uso di dje
tabata konsistí di 290 i na Saba di 330 persona. Esaki ta resultá for di e Investigashon Forsa Laboral Hulanda Karibense (AKO-CN) 2020 di CBS. E potensial laboral ku no ta hasi uso di dje ta konsistí di desempleado-, semi desempleado- i personanan ku ta traha partaim ku no ta utilisá sufisientemente. Desempleadonan no tin trabou pagá, resientemente a buska trabou i pa e motibu aki ta inmediatamente disponibel. Personanan semi desempleá no tin trabou pagá i resientemente sea a buska òf no a buska trabou pagá, òf no ta inmediatamente disponibel. Desempleado- i semi desempleadonan huntu ta forma e potensial laboral ku no ta hasi uso di dje, ku no tin trabou. E trahadónan partaim ku no ta utilisá sufisientemente, ku kier traha mas ora i pa e motibu akí ta inmediatamente disponibel, ta forma e potensial laboral ku no ta hasi uso di dje ku tin trabou. Den 2020, di e tres islanan, Saba tabatin e porsentahe mas haltu di potensial laboral ku no ta hasi uso di dje (22 porshento), kompará den término di e kantidat di habitante di 15 te 75 aña. Pa Boneiru i Sint Eustatius e porsentahenan ei tabata mas abou. Trahadónan partaim ku no ta hasi uso di dje sufisiente tabata forma un parti konsiderabel di e potensial laboral ku no ta hasi uso di dje. Na Saba esei tabata 66 porshento, na Boneiru poko ménos ku 60 porshento i na Sint Eustatius kasi mitar.
E potensial laboral ku no ta hasi uso di dje ta relativamente yòn E potensial laboral ku no ta hasi uso di dje riba e tres islanan ta relativamente yòn. Esei ta konta sigur pa e potensial laboral ku no tin trabou. Na Saba por ehèmpel 50 porshento di e potensial laboral sin trabou tabatin 15 te 25 aña,miéntras ku e grupo di edat akí ta representá 13 porshento di e poblashon di 15 te 75 aña. Na Sint Eustatius tambe e proporshon di e grupo di hóben akí bou di poblashon ta 13 porshento. Aya esnan di 15 te 25 aña tabata forma 22 porshento di e potensial laboral ku no ta hasi uso di dje. Na Boneiru e porsentahe di hóbennan bou di e potensial ku no ta hasi uso di dje tabata esun di mas abou di e tres islanan.
Potensial laboral ku no ta hasi uso di dje tin edukashon relativamente abou E potensial laboral ku no ta hasi uso di dje tin relativamente hopi bia un edukashon hopi abou. Na Boneiru partikularmente e potensial laboral ku no ta hasi uso di dje ku tin trabou (e trahadónan partaim ku no ta hasi uso di dje sufisientemente) tabatin edukashon abou; 57 porshento, miéntras ku pa henter e poblashon di 15 te 75 aña esei ta 50 porshento. Na Saba al kontrario e potensial ku no ta hasi uso di dje sin trabou tin relativamente hopi bia edukashon abou: 46 porshento kontra 40 porshento di e poblashon total. E personanan nan Boneiru i Sint Eustatius ku ta forma parti di e potensial laboral ku no ta hasi uso di dje, mas frekuente ku tur persona di 15 te 75 aña riba e islanan akí, tabatin un diploma riba un área di edukashon general. E trahadónan partaim ku no ta hasi uso di dje sufisientemente na Boneiru relativamente hopi bia tabatin un diploma den
diseño, idioma, arte i historia òf den téknika, industria i arkitektura. E potensial laboral ku no ta hasi uso di dje na Boneiru i Saba tabatin relativamente hopi bia un diploma
den e área di servisio.
Potensial laboral ku no ta hasi uso di dje relativamente hopi bia no a nasé na Hulanda Karibense E potensial laboral ku no ta hasi uso di dje riba e tres islanan relativamente hopi bia no
a nase na Boneiru, Sint Eustatius i Saba. Den komparashon ku tur persona di 15 te 75 aña partikularmente hopi bia nan a nase den otro paisnan di Suramérika i Amérika Sentral. Na Saba un parti relativamente grandi di e potensial laboral ku no ta hasi uso di dje ku no tin trabou a nase na Aruba, Kòrsou i Sint Maarten.


text:
Vacuna Nobo
1. Bo tabata sa cu e vacuna nobo contra COVID-19 cu a wordo aproba pa Union Europeo y Merca ta un vacuna RNA?
Moderna:
Active ingredient
-
mRNA (Nucleoside-modified mRNA encoding the viral spike (S) glycoprotein of SARS-CoV-2
Lipids
-
Polyethylene glycol (PEG) 2000 dimyristoyl glycerol (DMG)
-
1,2-distearoyl-sn-glycero-3-phosphocholine
-
Cholesterol
-
SM-102 (Proprietary to Moderna)
Salts
-
Thromethamine
-
Thomethamine hydrocholoride
-
Acetic acid
-
Sodium Acetate
Other
-
Sucrose
NO ta contene:
• Producto di webo
• Preservativo/conservantenan
• Latex
Pfizer:
Active Ingredient
-
nucleoside-modified messenger RNA (modRNA) encoding the viral spike glycoprotein (S) of SARS-CoV-2
Lipids
- (4-hydroxybutyl)azanediyl)bis(hexane-6,1-diyl)bis (ALC-3015)
-
(2- hexyldecanoate),2-[(polyethylene glycol)-2000]-N,N-ditetradecylacetamide (ALC-0159)
-
1,2-distearoyl-snglycero-3-phosphocholine (DPSC)
-
cholesterol
Salts
- potassium chloride
-
monobasic potassium phosphate
-
sodium chloride
-
basic sodium phosphate dihydrate
Other
- sucrose
NO ta contene:
• Producto di webo
• Preservativo/conservantenan
• Latex
-
E dos vacunanan cu a wordo aproba pa e Agencia Europeo di Medicina (AEM) ta di e companianan Pfizer y Moderna. Ambos compania a desaroya un vacuna RNA (Ribonucleic Acid). Den e vacuna aki tin un code (mRNA) pa asina traha un pida masha chiquito di e coronavirus: e “spike protein”. Na momento cu nos hanja e vacuna aki, nos celulanan ta tuma e code (mRNA) aki pa asina traha e “spike protein” aki. Siguintemente nos sistema immunologico ta reconoce e “spike protein” como un particula cu no ta pertenece na e curpa y ta bay traha anticurpa. Si despues bo bin den contacto cu virus cu ta causa COVID-19, lo bo wordo protehi pa e anticurpanan aki. E vacuna lo wordo kibra den un proceso natural metabolico di bo cel. E mRNA no por drenta den bo DNA (Deoxyribonucleic Acid) pues no por jega na dje ni tampoco hasi cambio den bo DNA.
2. Bo tabata sa kiko ta e ingredientenan cu ta bin den vacuna RNA?
3. Bo tabata sa con efectivo e vacuna contra COVID-19 ta?
-
Ambos vacuna aproba door di Agencia Europeo di Medicina (AEM) ta mustra den test di ta ongeveer 95% effectivo. Esaki kiermen cu den grupo di hende nan cu a wordo vacuna tin 95% menos hende cu a hanja e malesa di COVID-19 versus esnan cu no a hanja e vacuna. Esnan cu toch a bira malo apesar cu nan a hanja vacuna a bira menos malo cu esnan cu no a hanja e vacuna.
4. Bo tabata sa cuanto biaha bo mester vacuna pa ta protehi contra COVID-19?
-
E vacuna contra COVID-19 mester pasa den 2 tanda cu un intervalo di 6 siman. Pues na momento cu bo disidi di tuma vacuna, ta wordo recomenda un serie di 2 hangua.
5. Bo tabata sa cuanto participante tabata tin den e testnan di vacuna Pfizer?
-
Tabata 43,548 participante mas grandi cu 16 aña. Cual mas o menos mita a hanja e vacuna y e otro mita a hanja placebo. E participantenan a ricibi 2 hangua den un periodo di 21 dia.
6. Bo tabata sa cuanto hende a bira malo den e test nan di vacuna Pfizer?
-
Di e 170 personan cu a bira malo cu COVID-19, solamente 8 tabata den e grupo cu a ricibi e vacuna y 162 tabata den e grupo cu a ricibi e placebo.
7. Bo tabata sa cu e vacuna tambe por juda pa baha e severidad di COVID-19?
-
Di e 10 personan cu a bira hopi malo cu COVID-19 den e testnan di e vacuna Pfizer, 9 persona tabata di e grupo placebo y solamente 1 tabata di e grupo vacuna.
8. Bo tabata sa cu apesar bo a ricibi e vacuna contra COVID-19 y bo tabata den contacto cu un persona positivo toch bo tin cu drenta den cuarentena?
-
Personanan cu a wordo vacuna mester drenta den cuarentena si nan tabata den contacto cu un persona positivo. Den e testnan e vacuna a mustra di ta por lo menos 90% pero ainda nos no ta sigur di e 10%. Tambe no ta cla con largo e vacuna ta keda activo. Pesey ta importante pa un persona drenta cuarentena apesar cu ta vacuna caba na momento cu e ta den contacto cu un persona positivo.
9. Bo tabata sa cu e vacuna no tin influencia riba PCR test of Test di anticuerpo?
-
E vacuna contra COVID-19 no tin influencia e test pa detecta e coronavirus den un persona.
10. Bo tabata sa cu ta mihor bo tuma vacuna di e mesun marca?
-
Den niun di e testnan riba vacuna a wordo hasi testnan den combination cu differente marca. Pues nos no sa e effectonan di combina vacuna cu otro, pa es motibo ta e mihor practica pa suministra vacuna di mesun marca.
11. Bo tabata sa cu si bo ta sinti keintura of griep bo no por bay vacuna?
-
Si bo ta sinti sintoma paresido na COVID-19 bo lo mester keda cas y test pa corona-19. No ta posibel pa acudi na e contronan di vacuna. Si bo a registra pa un cita caba, cancela esaki y hasi un cita nobo.
12. Bo tabata sa cu si bo tin COVID-19 bo no por vacuna?
-
Si bo tin COVID-19 ta obligatorio pa ta den isolation, consecuentemente no por sali for di isolacion pa tuma vacuna. Te despues di 4 siman di e prome sintoma por tuma e vacuna y no prome cu bo sali di isolacion.
13. Bo tabata sa cu mayoria remedi no ta duna effecto adverso den combination cu e vacuna?
-
Mayoria di remedi lo no tin influencia riba e vacuna. Sigur tin algun exception manera algun “bloedverdunners” of medicamento cu ta affecta bo sistema di defensa. Pesey ta importante pa consulta cu bo dokter di cas over remedinan cu bo ta tuma y e vacuna. Informa bo dokter di cas cu bo a tuma vacuna recientemente na momento cu e perscribi bo un of otro remedi, asina e tuma esaki na cuenta.
14. Bo tabata sa cu bo por sigui duna lechi di mama si bo a wordo vacuna?
-
No tin ningun indicacion cu e vacuna ta drenta den e lechi di mama y via e lechi pecho jega na e baby.
15. Bo tabata sa cu tin estudionan riba uso di mRNA como vacuna desde 1994?
-
E prome estudio (Zhou & Berglund, 1994) cu ta mustra cu mRNA por wordo usa como vacuna a sali na 1994. Na 2005 (Kariko & Weisman, 2005) a publica un estudio unda e scientificonan a resolve e pregunta “Con pa hanja mRNA den e celula sin cu ta crea un reaction adverso di e systema immunologico?”. Estudio aki a wordo mira como un estudio revolucionario den mundo di vacuna.
16. Bo tabata sa cu mester di freezer special pa warda e vacuna contra COVID-19?
-
Den preparacion pa ricibi e vacunanan DVG a planifica, organisa y controla tur proceso di logistica, distribucion, entrega y wardamento di e vacuna. Pa warda e vacuna pa asina e mantene su effectividad y no degrada, DVG a buska freezernan special cu por mantene un temperatura constante di -80⁰ C.
17. Bo tabata sa cu e vacuna contra COVID-19 no lo wordo suministra na mucha mas jong cu 18 aña?
-
Vacuna contra COVID-19 lo wordo suministra solamente pa adultonan 18+.
18. Bo tabata sa cu e vacuna mRNA no ta contene producto deriva di webo?
-
Webonan ta wordo usa den e produccion massal di virusnan pa cierto tipo di vacuna. E virus ta wordo cultiva den e webo, durante e produccion di vacuna. Den proceso di obtene e vacuna tin semper un posibilidad cu untiki protein of componentenan di e webo por pasa den e vacuna y cu por causa reaccion alergico pa esnan cu ta alergico na productonan di webo. Esaki no ta e caso cu e vacuna di Pfizer y Moderna, paso tur dos ta vacuna sintetico y no ta requeri webo.
19. Bo tabata sa cuanto hende a participa den e estudio di Moderna?
-
Den e estudio di e vacuna di Moderna 15,168 hende a hanja atleast un dosis di e vacuna contra COVID-19 y 15,155 a hanja un dosis di e placebo.
20. Bo tabata sa cuanto hende a hanja COVID-19 den e estudio di Moderna despues cu a ricibi dos dosis di e vacuna?
-
Di tur e participantenan den e estudio di Moderna, 11 di esnan cu a tuma vacuna y 185 den e grupo di placebo a haña sintoma leve di COVID-19. Di tur e participantenan den estudio di Moderna, 0 di esnan cu a tuma vacuna y 30 di e grupo placebo a haña sintoma severo di COVID-19.


text:
Centro Man Na Obra ta un departamento pa adulto di Fundacion Pa Esnan cu Un Deficiensia Intelectual Aruba. (Stichting Verstandelijk Gehandicapten Aruba / S.V.G.A.) Situa na Piedra Plat 97-A. Tel: 522-7859.
75 cliente adulto ta bishita Centro Man Na Obra diariamente. Centro ta habri di dialuna pa diabierna. Edad di e clientenan ta di 16 aña pa riba. No tin edad maximo, tanten cu e cliente por bay cu e meta di e departamento e por sigui participa. Centro tin 10 lider di grupo, un trahador domestico y un hefe di departamento.
Meta di e Centro ta pa brinda guia laboral p’asina e cliente por haya e.o. mas confianza propio, por yuda su mes riba mas tereno, sinti su mes mas util, bira mas independiente y pa algun cliente hasta pa nan por haya un trabao den nos mercado laboral.
E Centro tin diferente grupo di labor den cual e cliente mes por scoge esun cu e lo kier bay siña. Grupo di trabao cu e cliente por scoge pa traha na e Centro ta: grupo di strica paña, grupo cu ta traha bela, grupo di traha ceramica, grupo cu ta decora ceramica, grupo di hardin, grupo di carpenteria y grupo di laba auto. Den tur e grupo di trabao nan aki e accento ta keda poni p’e cliente haci e trabao di un calidad halto. Si ta un producto ta keda traha manera bela of ceramica, e articulo aki ta bay na benta. Tambe nos ta traha riba peticion pa ocacionnan manera ricibimento, bruid, bautismo etc. Otro trabao cu tambe e clientenan ta eherce ta trabao di hardin na cas di famia of empresa cu guia di un di nos lidernan y nos ta strica paña pa personanan particular.
Aspectonan laboral cu e clientenan ta siña den nan grupo di labor ta e.o:
- Cuminsa traha na tempo
- Concentra riba nan trabao
- Traha independiente
- Tuma iniciativa
- Anda na bon manera cu material y herment
- Bon comunicacion cu guia y e compañeronan di grupo
- Abilidadnan social
Ultimo cuatro aña nos a cuminsa tambe ta manda un grupo di cliente cu guia bay haci trabao pafo di nos Centro. Asina nos tin grupo ta bay haci trabao na un instancia of empresa. Nan ta bay bao guia di nos propio lidernan. Mayoria di e clientenan nan aki ta clientenan cu no por haya un trabao independiente debi nan edad of otro factor, pero bao nos guia nan por haci un bon trabao. Pa e clientenan cu tin un edad relativamente abao y tin un desaroyo positivo den nan abilidadnan di trabao, conducta, disciplina etc. nos ta busca stage pa nan pafo di nos fundacion pa nan por haya otro experencia di trabao. Tin un trahador di nos Centro cu ta encarga pa busca y guia e cliente aki na su stage (jobcoacher)
Un biaha pa siman (diabierna) e Centro ta brinda un programa pa haci e clientenan mas independiente cu ta posibel. Asina nos tin un grupo cu ta:
- siña cushina
- siña laba paña
- haci trabao domestico
- bay haci compra p’e departamento
- sali integra den nos comunidad
Nos tarea principal na e Centro ta pa laga e cliente haci mas tanto cu ta posibel e mes. Dun’e e guia unda e no por of mustr’e y dun’e guia p’e mes por siña pa haci mas cu ta na su alcance.
Personal di Centro Man Na Obra ta consisti di:
- 1 Hefe di departamento
- 10 Lider di grupo
- 1 Trahador domestico
Centro Man Na Obra
(Stichting Verstandelijk Gehandicapten Aruba / SVGA)
Piedra Plat 97-A
Paradera, Aruba
Tel: +297 522-7859
Fax: +297 522-7850
E-mail: man.na.obra@svga.com / centromannaobra@hotmail.com


text:
Sr. Arkenbout pa último bia ta presensiá presidio di Wardakosta
Riba 23 di yüni, Representante di Hulanda, Erwin Arkenbout a partisipá na e presidio di Wardakosta. E presidio ta e direktiva general di Wardakosta, den kua tambe ministerio di Defensa, e ministerio Hulandes di Hustisia i Seguridat i representantenan di e tres paisnan Karibense outónomo ta partisipá.
Wardakosta ta sumamente importante pa seguridat riba i rondó di e islanan. Nos ta mira e boto- i avionnan di Wardakosta pasa ku regularidat. Nan ta patruyá i inspektá i protehá e fronteranan. Tambe nan ta salba personanan den peliger riba awa i kontrolá si riba awa tambe ta kumpli ku e eksigensianan di medio ambiente. E organisashon ta amplia bastante den e añanan ku ta sigui, esaki komo parti di e paketenan nashonal ku Hulanda a akordá ku e paisnan. Wardakosta ta konsistí pa gran parti di hende hòmber i muhé yòn di e paisnan. Ora nan kaba, generalmente nan tin hopi eksperensia i ta sigui pa otro un organisashon ku ta traha pa salbaguardiá seguridat riba i rondó di e islanan.
Esaki tabata e último reunion ku sr. Arkenbout a presensiá. E ta deseá e organisashon hopi éksito den futuro; p’e tabata un honor di ta miembro di e presidio.
Dhr. Arkenbout woont voor laatste maal presidium Kustwacht bij